pli: Tena kho pana samayena caṇḍakāḷī bhikkhunī bhikkhunisaṅghaṁ upasaṅkamitvā vuṭṭhāpanasammutiṁ yācati.


layer: root

title_pli: Theravāda Vinaya Bhikkhunivibhaṅga

pli: Atha kho bhikkhunisaṅgho caṇḍakāḷiṁ bhikkhuniṁ paricchinditvā—


pli: “alaṁ tāva te, ayye, vuṭṭhāpitenā”ti, vuṭṭhāpanasammutiṁ na adāsi.


pli: Caṇḍakāḷī bhikkhunī “sādhū”ti paṭissuṇi.


pli: Tena kho pana samayena bhikkhunisaṅgho aññāsaṁ bhikkhunīnaṁ vuṭṭhāpanasammutiṁ deti.


pli: Caṇḍakāḷī bhikkhunī ujjhāyati khiyyati vipāceti—


pli: “ahameva nūna bālā, ahameva nūna alajjinī;


pli: yaṁ saṅgho aññāsaṁ bhikkhunīnaṁ vuṭṭhāpanasammutiṁ deti, mayhameva na detī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā caṇḍakāḷī—


pli: ‘alaṁ tāva te, ayye, vuṭṭhāpitenā’ti vuccamānā ‘sādhū’ti paṭissuṇitvā pacchā khīyanadhammaṁ āpajjissatī”ti …pe…


pli: “saccaṁ kira, bhikkhave, caṇḍakāḷī bhikkhunī ‘alaṁ tāva te, ayye, vuṭṭhāpitenā’ti vuccamānā ‘sādhū’ti paṭissuṇitvā pacchā khīyanadhammaṁ āpajjatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, caṇḍakāḷī bhikkhunī—


pli: ‘alaṁ tāva te, ayye, vuṭṭhāpitenā’ti vuccamānā ‘sādhū’ti paṭissuṇitvā pacchā khīyanadhammaṁ āpajjissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī—‘alaṁ tāva te, ayye, vuṭṭhāpitenā’ti vuccamānā ‘sādhū’ti paṭissuṇitvā pacchā khīyanadhammaṁ āpajjeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Alaṁ tāva te, ayye, vuṭṭhāpitenāti


pli: alaṁ tāva te, ayye, upasampāditena.


pli: “Sādhū”ti paṭissuṇitvā pacchā khīyanadhammaṁ āpajjati, āpatti pācittiyassa.


pli: Anāpatti—


pli: pakatiyā chandā dosā mohā bhayā karontaṁ khiyyati,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 77. Sikkhamāna-navuṭṭhāpanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā sikkhamānā thullanandaṁ bhikkhuniṁ upasaṅkamitvā upasampadaṁ yāci.


pli: Thullanandā bhikkhunī taṁ sikkhamānaṁ—


pli: “sace me tvaṁ, ayye, cīvaraṁ dassasi evāhaṁ taṁ vuṭṭhāpessāmī”ti vatvā, neva vuṭṭhāpeti na vuṭṭhāpanāya ussukkaṁ karoti.


pli: Atha kho sā sikkhamānā bhikkhunīnaṁ etamatthaṁ ārocesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā sikkhamānaṁ—


pli: ‘sace me tvaṁ, ayye, cīvaraṁ dassasi evāhaṁ taṁ vuṭṭhāpessāmī’ti vatvā, neva vuṭṭhāpessati na vuṭṭhāpanāya ussukkaṁ karissatī”ti …pe…


pli: “saccaṁ kira, bhikkhave, thullanandā bhikkhunī sikkhamānaṁ—


pli: ‘sace me tvaṁ, ayye, cīvaraṁ dassasi evāhaṁ taṁ vuṭṭhāpessāmī’ti vatvā, neva vuṭṭhāpeti na vuṭṭhāpanāya ussukkaṁ karotī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī sikkhamānaṁ—


pli: ‘sace me tvaṁ, ayye, cīvaraṁ dassasi evāhaṁ taṁ vuṭṭhāpessāmī’ti vatvā, neva vuṭṭhāpessati na vuṭṭhāpanāya ussukkaṁ karissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī sikkhamānaṁ—‘sace me tvaṁ, ayye, cīvaraṁ dassasi, evāhaṁ taṁ vuṭṭhāpessāmī’ti vatvā, sā pacchā anantarāyikinī neva vuṭṭhāpeyya na vuṭṭhāpanāya ussukkaṁ kareyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Sace me tvaṁ, ayye, cīvaraṁ dassasi evāhaṁ taṁ vuṭṭhāpessāmīti


pli: evāhaṁ taṁ upasampādessāmi.


pli: Sā pacchā anantarāyikinīti


pli: asati antarāye.


pli: Neva vuṭṭhāpeyyāti


pli: na sayaṁ vuṭṭhāpeyya.


pli: Na vuṭṭhāpanāya ussukkaṁ kareyyāti


pli: na aññaṁ āṇāpeyya.


pli: “Neva vuṭṭhāpessāmi na vuṭṭhāpanāya ussukkaṁ karissāmī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā sikkhamānā thullanandaṁ bhikkhuniṁ upasaṅkamitvā upasampadaṁ yāci.


pli: Thullanandā bhikkhunī taṁ sikkhamānaṁ “sace maṁ tvaṁ, ayye, dve vassāni anubandhissasi evāhaṁ taṁ vuṭṭhāpessāmī”ti vatvā, neva vuṭṭhāpeti na vuṭṭhāpanāya ussukkaṁ karoti.


pli: Atha kho sā sikkhamānā bhikkhunīnaṁ etamatthaṁ ārocesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā sikkhamānaṁ—


pli: ‘sace maṁ tvaṁ, ayye, dve vassāni anubandhissasi evāhaṁ taṁ vuṭṭhāpessāmī’ti vatvā, neva vuṭṭhāpessati na vuṭṭhāpanāya ussukkaṁ karissatī”ti …pe…


pli: “saccaṁ kira, bhikkhave, thullanandā bhikkhunī sikkhamānaṁ—


pli: ‘sace maṁ tvaṁ, ayye, dve vassāni anubandhissasi evāhaṁ taṁ vuṭṭhāpessāmī’ti vatvā, neva vuṭṭhāpeti na vuṭṭhāpanāya ussukkaṁ karotī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī sikkhamānaṁ—


pli: ‘sace maṁ tvaṁ, ayye, dve vassāni anubandhissasi evāhaṁ taṁ vuṭṭhāpessāmī’ti vatvā, neva vuṭṭhāpessati na vuṭṭhāpanāya ussukkaṁ karissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī sikkhamānaṁ— ‘sace maṁ tvaṁ, ayye, dve vassāni anubandhissasi evāhaṁ taṁ vuṭṭhāpessāmī’ti vatvā, sā pacchā anantarāyikinī neva vuṭṭhāpeyya na vuṭṭhāpanāya ussukkaṁ kareyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Sace maṁ tvaṁ, ayye, dve vassāni anubandhissasīti


pli: dve saṁvaccharāni upaṭṭhahissasi.


pli: Evāhaṁ taṁ vuṭṭhāpessāmīti


pli: evāhaṁ taṁ upasampādessāmi.


pli: Sā pacchā anantarāyikinīti


pli: asati antarāye.


pli: Neva vuṭṭhāpeyyāti


pli: na sayaṁ vuṭṭhāpeyya.


pli: Na vuṭṭhāpanāya ussukkaṁ kareyyāti


pli: na aññaṁ āṇāpeyya.


pli: “Neva vuṭṭhāpessāmi na vuṭṭhāpanāya ussukkaṁ karissāmī”ti dhuraṁ nikkhittamatte āpatti pācittiyassa.


pli: Anāpatti—


pli: sati antarāye,


pli: pariyesitvā na labhati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Aṭṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 79. Sokāvāsasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ caṇḍakāḷiṁ sikkhamānaṁ vuṭṭhāpeti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ caṇḍakāḷiṁ sikkhamānaṁ vuṭṭhāpessatī”ti …pe…


pli: “saccaṁ kira, bhikkhave, thullanandā bhikkhunī purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ caṇḍakāḷiṁ sikkhamānaṁ vuṭṭhāpetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ caṇḍakāḷiṁ sikkhamānaṁ vuṭṭhāpessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī purisasaṁsaṭṭhaṁ kumārakasaṁsaṭṭhaṁ caṇḍiṁ sokāvāsaṁ sikkhamānaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Puriso nāma


pli: pattavīsativasso.


pli: Kumārako nāma


pli: appattavīsativasso.


pli: Saṁsaṭṭhā nāma


pli: Caṇḍī nāma


pli: kodhanā vuccati.


pli: Sokāvāsā nāma


pli: paresaṁ dukkhaṁ uppādeti, sokaṁ āvisati.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa;


pli: gaṇassa ca ācariniyā ca āpatti dukkaṭassa.


pli: Anāpatti—


pli: ajānantī vuṭṭhāpeti,


pli: ummattikāya,


pli: ādikammikāyāti.


pli: Navamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Lasuṇavagga


pli: 8. Uccārachaḍḍanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro brāhmaṇo nibbiṭṭharājabhaṭo “taññeva bhaṭapathaṁ yācissāmī”ti sīsaṁ nahāyitvā bhikkhunupassayaṁ nissāya rājakulaṁ gacchati.


pli: Aññatarā bhikkhunī kaṭāhe vaccaṁ katvā tirokuṭṭe chaḍḍentī tassa brāhmaṇassa matthake āsumbhi.


pli: Atha kho so brāhmaṇo ujjhāyati khiyyati vipāceti—


pli: “assamaṇiyo imā muṇḍā bandhakiniyo.


pli: Kathañhi nāma gūthakaṭāhaṁ matthake āsumbhissanti.


pli: Imāsaṁ upassayaṁ jhāpessāmī”ti.


pli: Ummukaṁ gahetvā upassayaṁ pavisati.


pli: Aññataro upāsako upassayā nikkhamanto addasa taṁ brāhmaṇaṁ ummukaṁ gahetvā upassayaṁ pavisantaṁ.


pli: Disvāna taṁ brāhmaṇaṁ etadavoca—


pli: “kissa tvaṁ, bho, ummukaṁ gahetvā upassayaṁ pavisasī”ti?


pli: “Imā maṁ, bho, muṇḍā bandhakiniyo gūthakaṭāhaṁ matthake āsumbhiṁsu.


pli: “Gaccha, bho brāhmaṇa, maṅgalaṁ etaṁ.


pli: Sahassaṁ lacchasi tañca bhaṭapathan”ti.


pli: Atha kho so brāhmaṇo sīsaṁ nahāyitvā rājakulaṁ gantvā sahassaṁ alattha tañca bhaṭapathaṁ.


pli: Atha kho so upāsako upassayaṁ pavisitvā bhikkhunīnaṁ etamatthaṁ ārocetvā paribhāsi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo uccāraṁ tirokuṭṭe chaḍḍessantī”ti …pe…


pli: “saccaṁ kira, bhikkhave, bhikkhuniyo uccāraṁ tirokuṭṭe chaḍḍentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo uccāraṁ tirokuṭṭe chaḍḍessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī uccāraṁ vā passāvaṁ vā saṅkāraṁ vā vighāsaṁ vā tirokuṭṭe vā tiropākāre vā chaḍḍeyya vā chaḍḍāpeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Uccāro nāma


pli: gūtho vuccati.


pli: Passāvo nāma


pli: muttaṁ vuccati.


pli: Saṅkāraṁ nāma


pli: kacavaraṁ vuccati.


pli: Vighāsaṁ nāma


pli: calakāni vā aṭṭhikāni vā ucchiṭṭhodakaṁ vā.


pli: Kuṭṭo nāma


pli: tayo kuṭṭā— iṭṭhakākuṭṭo, silākuṭṭo, dārukuṭṭo.


pli: Pākāro nāma


pli: tayo pākārā— iṭṭhakāpākāro, silāpākāro, dārupākāro.


pli: Tirokuṭṭeti


pli: kuṭṭassa parato.


pli: Tiropākāreti


pli: pākārassa parato.


pli: Chaḍḍeyyāti


pli: sayaṁ chaḍḍeti, āpatti pācittiyassa.


pli: Chaḍḍāpeyyāti


pli: aññaṁ āṇāpeti, āpatti dukkaṭassa.


pli: Sakiṁ āṇattā bahukampi chaḍḍeti, āpatti pācittiyassa.


pli: Anāpatti—


pli: oloketvā chaḍḍeti,


pli: avaḷañje chaḍḍeti,


pli: ummattikāya,


pli: ādikammikāyāti.


pli: Aṭṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 80. Ananuññātasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī mātāpitūhipi sāmikenapi ananuññātaṁ sikkhamānaṁ vuṭṭhāpeti.


pli: Mātāpitaropi sāmikopi ujjhāyanti khiyyanti vipācenti—


pli: “kathañhi nāma ayyā thullanandā amhehi ananuññātaṁ sikkhamānaṁ vuṭṭhāpessatī”ti.


pli: Assosuṁ kho bhikkhuniyo mātāpitūnampi sāmikassapi ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā mātāpitūhipi sāmikenapi ananuññātaṁ sikkhamānaṁ vuṭṭhāpessatī”ti …pe…


pli: “saccaṁ kira, bhikkhave, thullanandā bhikkhunī, mātāpitūhipi sāmikenapi ananuññātaṁ sikkhamānaṁ vuṭṭhāpetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī mātāpitūhipi sāmikenapi ananuññātaṁ sikkhamānaṁ vuṭṭhāpessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī mātāpitūhi vā sāmikena vā ananuññātaṁ sikkhamānaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Mātāpitaro nāma


pli: janakā vuccanti.


pli: Sāmiko nāma


pli: yena pariggahitā hoti.


pli: Ananuññātāti


pli: anāpucchā.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Anāpatti—


pli: ajānantī vuṭṭhāpeti,


pli: apaloketvā vuṭṭhāpeti,


pli: ummattikāya,


pli: ādikammikāyāti.


pli: Dasamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 81. Pārivāsikasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena thullanandā bhikkhunī—


pli: “sikkhamānaṁ vuṭṭhāpessāmī”ti there bhikkhū sannipātetvā pahūtaṁ khādanīyaṁ bhojanīyaṁ passitvā—


pli: “na tāvāhaṁ, ayyā, sikkhamānaṁ vuṭṭhāpessāmī”ti there bhikkhū uyyojetvā devadattaṁ kokālikaṁ kaṭamodakatissakaṁ khaṇḍadeviyā puttaṁ samuddadattaṁ sannipātetvā sikkhamānaṁ vuṭṭhāpesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā pārivāsikachandadānena sikkhamānaṁ vuṭṭhāpessatī”ti …pe…


pli: “saccaṁ kira, bhikkhave, thullanandā bhikkhunī pārivāsikachandadānena sikkhamānaṁ vuṭṭhāpetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī pārivāsikachandadānena sikkhamānaṁ vuṭṭhāpessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī pārivāsikachandadānena sikkhamānaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Pārivāsikachandadānenāti


pli: vuṭṭhitāya parisāya.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Anāpatti—


pli: avuṭṭhitāya parisāya vuṭṭhāpeti,


pli: ummattikāya,


pli: ādikammikāyāti.


pli: Ekādasamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 82. Anuvassasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo anuvassaṁ vuṭṭhāpenti, upassayo na sammati.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo anuvassaṁ vuṭṭhāpessanti, upassayo na sammatī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo anuvassaṁ vuṭṭhāpessantī”ti …pe…


pli: “saccaṁ kira, bhikkhave, bhikkhuniyo anuvassaṁ vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo anuvassaṁ vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī anuvassaṁ vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Anuvassanti


pli: anusaṁvaccharaṁ.


pli: Vuṭṭhāpeyyāti


pli: upasampādeyya.


pli: “Vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Anāpatti—


pli: ekantarikaṁ vuṭṭhāpeti,


pli: ummattikāya,


pli: ādikammikāyāti.


pli: Dvādasamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Kumāribhūtavagga


pli: 83. Ekavassasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo ekaṁ vassaṁ dve vuṭṭhāpenti.


pli: Upassayo tatheva na sammati.


pli: Manussā tatheva ujjhāyanti khiyyanti vipācenti—


pli: “kathañhi nāma bhikkhuniyo ekaṁ vassaṁ dve vuṭṭhāpessanti.


pli: Upassayo tatheva na sammatī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo ekaṁ vassaṁ dve vuṭṭhāpessantī”ti …pe…


pli: “saccaṁ kira, bhikkhave, bhikkhuniyo ekaṁ vassaṁ dve vuṭṭhāpentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo ekaṁ vassaṁ dve vuṭṭhāpessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ekaṁ vassaṁ dve vuṭṭhāpeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ekaṁ vassanti


pli: ekaṁ saṁvaccharaṁ.


pli: Dve vuṭṭhāpeyyāti


pli: dve upasampādeyya.


pli: “Dve vuṭṭhāpessāmī”ti gaṇaṁ vā ācariniṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyāya āpatti pācittiyassa.


pli: Gaṇassa ca ācariniyā ca āpatti dukkaṭassa.


pli: Anāpatti—


pli: ekantarikaṁ ekaṁ vuṭṭhāpeti,


pli: ummattikāya,


pli: ādikammikāyāti.


pli: Terasamasikkhāpadaṁ niṭṭhitaṁ.


pli: Kumāribhūtavaggo aṭṭhamo.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 84. Chattupāhanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo chattupāhanaṁ dhārenti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo chattupāhanaṁ dhāressanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo chattupāhanaṁ dhāressantī”ti …pe…


pli: “saccaṁ kira, bhikkhave, chabbaggiyā bhikkhuniyo chattupāhanaṁ dhārentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo chattupāhanaṁ dhāressanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī chattupāhanaṁ dhāreyya, pācittiyan”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena aññatarā bhikkhunī gilānā hoti.


pli: Tassā vinā chattupāhanaṁ na phāsu hoti …pe…


pli: bhagavato etamatthaṁ ārocesuṁ …pe…


pli: anujānāmi, bhikkhave, gilānāya bhikkhuniyā chattupāhanaṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī agilānā chattupāhanaṁ dhāreyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Agilānā nāma


pli: yassā vinā chattupāhanaṁ phāsu hoti.


pli: Gilānā nāma


pli: yassā vinā chattupāhanaṁ na phāsu hoti.


pli: Chattaṁ nāma


pli: tīṇi chattāni— setacchattaṁ, kilañjacchattaṁ, paṇṇacchattaṁ maṇḍalabaddhaṁ salākabaddhaṁ.


pli: Dhāreyyāti


pli: sakimpi dhāreti, āpatti pācittiyassa.


pli: Agilānā agilānasaññā chattupāhanaṁ dhāreti, āpatti pācittiyassa.


pli: Agilānā vematikā chattupāhanaṁ dhāreti, āpatti pācittiyassa.


pli: Agilānā gilānasaññā chattupāhanaṁ dhāreti, āpatti pācittiyassa.


pli: Chattaṁ dhāreti na upāhanaṁ, āpatti dukkaṭassa.


pli: Upāhanaṁ dhāreti na chattaṁ, āpatti dukkaṭassa.


pli: Gilānā agilānasaññā, āpatti dukkaṭassa.


pli: Gilānā vematikā, āpatti dukkaṭassa.


pli: Gilānā gilānasaññā, anāpatti.


pli: Anāpatti—


pli: gilānāya,


pli: ārāme ārāmūpacāre dhāreti,


pli: āpadāsu,


pli: ummattikāya,


pli: ādikammikāyāti.


pli: Paṭhamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 85. Yānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo yānena yāyanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo yānena yāyissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo yānena yāyissantī”ti …pe…


pli: “saccaṁ kira, bhikkhave, chabbaggiyā bhikkhuniyo yānena yāyantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo yānena yāyissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī yānena yāyeyya, pācittiyan”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena aññatarā bhikkhunī gilānā hoti, na sakkoti padasā gantuṁ …pe…


pli: bhagavato etamatthaṁ ārocesuṁ …pe…


pli: anujānāmi, bhikkhave, gilānāya bhikkhuniyā yānaṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī agilānā yānena yāyeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Agilānā nāma


pli: sakkoti padasā gantuṁ.


pli: Gilānā nāma


pli: na sakkoti padasā gantuṁ.


pli: Yānaṁ nāma


pli: vayhaṁ ratho sakaṭaṁ sandamānikā sivikā pāṭaṅkī.


pli: Yāyeyyāti


pli: sakimpi yānena yāyati, āpatti pācittiyassa.


pli: Agilānā agilānasaññā yānena yāyati, āpatti pācittiyassa.


pli: Agilānā vematikā yānena yāyati, āpatti pācittiyassa.


pli: Agilānā gilānasaññā yānena yāyati, āpatti pācittiyassa.


pli: Gilānā agilānasaññā, āpatti dukkaṭassa.


pli: Gilānā vematikā, āpatti dukkaṭassa.


pli: Gilānā gilānasaññā, anāpatti.


pli: Anāpatti—


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Dutiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 86. Saṅghāṇisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī aññatarissā itthiyā kulūpikā hoti.


pli: Atha kho sā itthī taṁ bhikkhuniṁ etadavoca—


pli: “handāyye, imaṁ saṅghāṇiṁ amukāya nāma itthiyā dehī”ti.


pli: Atha kho sā bhikkhunī—


pli: “sacāhaṁ pattena ādāya gacchāmi vissaro me bhavissatī”ti paṭimuñcitvā agamāsi.


pli: Tassā rathikāya suttake chinne vippakiriyiṁsu.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo saṅghāṇiṁ dhāressanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī saṅghāṇiṁ dhāressatī”ti …pe…


pli: “saccaṁ kira, bhikkhave, bhikkhunī saṅghāṇiṁ dhāretī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī saṅghāṇiṁ dhāressati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī saṅghāṇiṁ dhāreyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Saṅghāṇi nāma


pli: yā kāci kaṭūpagā.


pli: Dhāreyyāti


pli: sakimpi dhāreti, āpatti pācittiyassa.


pli: Anāpatti—


pli: ābādhappaccayā,


pli: kaṭisuttakaṁ dhāreti,


pli: ummattikāya,


pli: ādikammikāyāti.


pli: Tatiyasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 87. Itthālaṅkārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo itthālaṅkāraṁ dhārenti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo itthālaṅkāraṁ dhāressanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo itthālaṅkāraṁ dhāressantī”ti …pe…


pli: “saccaṁ kira, bhikkhave, chabbaggiyā bhikkhuniyo itthālaṅkāraṁ dhārentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo itthālaṅkāraṁ dhāressanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī itthālaṅkāraṁ dhāreyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Itthālaṅkāro nāma


pli: sīsūpago gīvūpago hatthūpago pādūpago kaṭūpago.


pli: Dhāreyyāti


pli: sakimpi dhāreti, āpatti pācittiyassa.


pli: Anāpatti—


pli: ābādhappaccayā,


pli: ummattikāya,


pli: ādikammikāyāti.


pli: Catutthasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 88. Gandhavaṇṇakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo gandhavaṇṇakena nahāyanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo gandhavaṇṇakena nahāyissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo gandhavaṇṇakena nahāyissantī”ti …pe…


pli: “saccaṁ kira, bhikkhave, chabbaggiyā bhikkhuniyo gandhavaṇṇakena nahāyantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo gandhavaṇṇakena nahāyissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī gandhavaṇṇakena nahāyeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Gandho nāma


pli: yo koci gandho.


pli: Vaṇṇakaṁ nāma


pli: yaṁ kiñci vaṇṇakaṁ.


pli: Nahāyeyyāti


pli: nahāyati. Payoge dukkaṭaṁ, nahānapariyosāne āpatti pācittiyassa.


pli: Anāpatti—


pli: ābādhappaccayā,


pli: ummattikāya,


pli: ādikammikāyāti.


pli: Pañcamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 89. Vāsitakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo vāsitakena piññākena nahāyanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo vāsitakena piññākena nahāyissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo vāsitakena piññākena nahāyissantī”ti …pe…


pli: “saccaṁ kira, bhikkhave, chabbaggiyā bhikkhuniyo vāsitakena piññākena nahāyantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo vāsitakena piññākena nahāyissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī vāsitakena piññākena nahāyeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Vāsitakaṁ nāma


pli: yaṁ kiñci gandhavāsitakaṁ.


pli: Piññākaṁ nāma


pli: tilapiṭṭhaṁ vuccati.


pli: Nahāyeyyāti


pli: nahāyati. Payoge dukkaṭaṁ, nahānapariyosāne āpatti pācittiyassa.


pli: Anāpatti—


pli: ābādhappaccayā,


pli: pakatipiññākena nahāyati,


pli: ummattikāya,


pli: ādikammikāyāti.


pli: Chaṭṭhasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Lasuṇavagga


pli: 9. Dutiyauccārachaḍḍanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarassa brāhmaṇassa bhikkhunupassayaṁ nissāya yavakhettaṁ hoti.


pli: Bhikkhuniyo uccārampi passāvampi saṅkārampi vighāsampi khette chaḍḍenti.


pli: Atha kho so brāhmaṇo ujjhāyati khiyyati vipāceti—


pli: “kathañhi nāma bhikkhuniyo amhākaṁ yavakhettaṁ dūsessantī”ti.


pli: Assosuṁ kho bhikkhuniyo tassa brāhmaṇassa ujjhāyantassa khiyyantassa vipācentassa.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo uccārampi passāvampi saṅkārampi vighāsampi harite chaḍḍessantī”ti …pe…


pli: “saccaṁ kira, bhikkhave, bhikkhuniyo uccārampi passāvampi saṅkārampi vighāsampi harite chaḍḍentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo uccārampi passāvampi saṅkārampi vighāsampi harite chaḍḍessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī uccāraṁ vā passāvaṁ vā saṅkāraṁ vā vighāsaṁ vā harite chaḍḍeyya vā chaḍḍāpeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Uccāro nāma


pli: gūtho vuccati.


pli: Passāvo nāma


pli: muttaṁ vuccati.


pli: Saṅkāraṁ nāma


pli: kacavaraṁ vuccati.


pli: Vighāsaṁ nāma


pli: calakāni vā aṭṭhikāni vā ucchiṭṭhodakaṁ vā.


pli: Haritaṁ nāma


pli: pubbaṇṇaṁ aparaṇṇaṁ yaṁ manussānaṁ upabhogaparibhogaṁ ropimaṁ.


pli: Chaḍḍeyyāti


pli: sayaṁ chaḍḍeti, āpatti pācittiyassa.


pli: Chaḍḍāpeyyāti


pli: aññaṁ āṇāpeti, āpatti dukkaṭassa.


pli: Sakiṁ āṇattā bahukampi chaḍḍeti, āpatti pācittiyassa.


pli: Harite haritasaññā chaḍḍeti vā chaḍḍāpeti vā, āpatti pācittiyassa.


pli: Harite vematikā chaḍḍeti vā chaḍḍāpeti vā, āpatti pācittiyassa.


pli: Harite aharitasaññā chaḍḍeti vā chaḍḍāpeti vā, āpatti pācittiyassa.


pli: Aharite haritasaññā, āpatti dukkaṭassa.


pli: Aharite vematikā, āpatti dukkaṭassa.


pli: Aharite aharitasaññā, anāpatti.


pli: Anāpatti—


pli: oloketvā chaḍḍeti,


pli: khettamariyāde chaḍḍeti,


pli: sāmike āpucchitvā apaloketvā chaḍḍeti,


pli: ummattikāya,


pli: ādikammikāyāti.


pli: Navamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 90. Bhikkhuniummaddāpanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo bhikkhuniyā ummaddāpentipi parimaddāpentipi.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma bhikkhuniyo bhikkhuniyā ummaddāpessantipi parimaddāpessantipi, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo bhikkhuniyā ummaddāpessantipi parimaddāpessantipī”ti …pe…


pli: “saccaṁ kira, bhikkhave, bhikkhuniyo bhikkhuniyā ummaddāpentipi parimaddāpentipī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo bhikkhuniyā ummaddāpessantipi parimaddāpessantipi.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī bhikkhuniyā ummaddāpeyya vā parimaddāpeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Bhikkhuniyāti


pli: aññāya bhikkhuniyā.


pli: Ummaddāpeyya vāti


pli: ummaddāpeti, āpatti pācittiyassa.


pli: Parimaddāpeyya vāti


pli: sambāhāpeti, āpatti pācittiyassa.


pli: Anāpatti—


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Sattamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo sikkhamānāya ummaddāpentipi parimaddāpentipi …pe…


title_pli: sāmaṇeriyā ummaddāpentipi parimaddāpentipi …pe…


title_pli: gihiniyā ummaddāpentipi parimaddāpentipi. Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “kathañhi nāma bhikkhuniyo gihiniyā ummaddāpessantipi parimaddāpessantipi, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe…  tā ujjhāyanti khiyyanti vipācenti—


pli: “kathañhi nāma bhikkhuniyo gihiniyā ummaddāpessantipi parimaddāpessantipī”ti …pe…


pli: “saccaṁ kira, bhikkhave, bhikkhuniyo gihiniyā ummaddāpentipi parimaddāpentipī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo gihiniyā ummaddāpessantipi parimaddāpessantipi.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī (sikkhamānāya …pe…  sāmaṇeriyā …pe… ) gihiniyā ummaddāpeyya vā parimaddāpeyya vā, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Sāmaṇerī nāma


pli: dasasikkhāpadikā.


pli: Gihinī nāma


pli: agārinī vuccati.


pli: Ummaddāpeyya vāti


pli: ummaddāpeti, āpatti pācittiyassa.


pli: Parimaddāpeyya vāti


pli: sambāhāpeti, āpatti pācittiyassa.


pli: Anāpatti—


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 94. Anāpucchāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo bhikkhussa purato anāpucchā āsane nisīdanti.


pli: Bhikkhū ujjhāyanti khiyyanti vipācenti—


pli: “kathañhi nāma bhikkhuniyo bhikkhussa purato anāpucchā āsane nisīdissantī”ti …pe…


pli: “saccaṁ kira, bhikkhave, bhikkhuniyo bhikkhussa purato anāpucchā āsane nisīdantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo bhikkhussa purato anāpucchā āsane nisīdissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī bhikkhussa purato anāpucchā āsane nisīdeyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Bhikkhussa puratoti


pli: upasampannassa purato.


pli: Anāpucchāti


pli: anapaloketvā.


pli: Āsane nisīdeyyāti


pli: antamaso chamāyapi nisīdati, āpatti pācittiyassa.


pli: Anāpucchite anāpucchitasaññā āsane nisīdati, āpatti pācittiyassa.


pli: Anāpucchite vematikā āsane nisīdati, āpatti pācittiyassa.


pli: Anāpucchite āpucchitasaññā āsane nisīdati, āpatti pācittiyassa.


pli: Āpucchite anāpucchitasaññā, āpatti dukkaṭassa.


pli: Āpucchite vematikā, āpatti dukkaṭassa.


pli: Āpucchite āpucchitasaññā, anāpatti.


pli: Anāpatti—


pli: āpucchā āsane nisīdati,


pli: gilānāya,


pli: āpadāsu,


pli: ummattikāya,


pli: ādikammikāyāti.


pli: Ekādasamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 95. Pañhāpucchanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhikkhuniyo anokāsakataṁ bhikkhuṁ pañhaṁ pucchanti.


pli: Bhikkhū ujjhāyanti khiyyanti vipācenti—


pli: “kathañhi nāma bhikkhuniyo anokāsakataṁ bhikkhuṁ pañhaṁ pucchissantī”ti …pe…


pli: “saccaṁ kira, bhikkhave, bhikkhuniyo anokāsakataṁ bhikkhuṁ pañhaṁ pucchantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo anokāsakataṁ bhikkhuṁ pañhaṁ pucchissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī anokāsakataṁ bhikkhuṁ pañhaṁ puccheyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Anokāsakatanti


pli: anāpucchā.


pli: Bhikkhunti


pli: upasampannaṁ.


pli: Pañhaṁ puccheyyāti


pli: suttante okāsaṁ kārāpetvā vinayaṁ vā abhidhammaṁ vā pucchati, āpatti pācittiyassa.


pli: Vinaye okāsaṁ kārāpetvā suttantaṁ vā abhidhammaṁ vā pucchati, āpatti pācittiyassa.


pli: Abhidhamme okāsaṁ kārāpetvā suttantaṁ vā vinayaṁ vā pucchati, āpatti pācittiyassa.


pli: Anāpucchite anāpucchitasaññā pañhaṁ pucchati, āpatti pācittiyassa.


pli: Anāpucchite vematikā pañhaṁ pucchati, āpatti pācittiyassa.


pli: Anāpucchite āpucchitasaññā pañhaṁ pucchati, āpatti pācittiyassa.


pli: Āpucchite anāpucchitasaññā, āpatti dukkaṭassa.


pli: Āpucchite vematikā, āpatti dukkaṭassa.


pli: Āpucchite āpucchitasaññā, anāpatti.


pli: Anāpatti—


pli: okāsaṁ kārāpetvā pucchati,


pli: anodissa okāsaṁ kārāpetvā yattha katthaci pucchati,


pli: ummattikāya,


pli: ādikammikāyāti.


pli: Dvādasamasikkhāpadaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Pācittiyakaṇḍa


pli: Chattupāhanavagga


pli: 96. Asaṅkaccikasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī asaṅkaccikā gāmaṁ piṇḍāya pāvisi.


pli: Tassā rathikāya vātamaṇḍalikā saṅghāṭiyo ukkhipiṁsu.


pli: Manussā ukkuṭṭhiṁ akaṁsu—


pli: “sundarā ayyāya thanudarā”ti.


pli: Sā bhikkhunī tehi manussehi uppaṇḍiyamānā maṅku ahosi.


pli: Atha kho sā bhikkhunī upassayaṁ gantvā bhikkhunīnaṁ etamatthaṁ ārocesi.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhunī asaṅkaccikā gāmaṁ pavisissatī”ti …pe…


pli: “saccaṁ kira, bhikkhave, bhikkhunī asaṅkaccikā gāmaṁ pāvisī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhunī asaṅkaccikā gāmaṁ pavisissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī asaṅkaccikā gāmaṁ paviseyya, pācittiyan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Asaṅkaccikāti


pli: vinā saṅkaccikaṁ.


pli: Saṅkaccikaṁ nāma


pli: adhakkhakaṁ ubbhanābhi, tassa paṭicchādanatthāya.


pli: Gāmaṁ paviseyyāti


pli: parikkhittassa gāmassa parikkhepaṁ atikkāmentiyā āpatti pācittiyassa.


pli: Aparikkhittassa gāmassa upacāraṁ okkamantiyā āpatti pācittiyassa.


pli: Anāpatti—


pli: acchinnacīvarikāya,


pli: naṭṭhacīvarikāya,


pli: gilānāya,


pli: assatiyā,


pli: ajānantiyā,


pli: āpadāsu,


pli: ummattikāya,


pli: ādikammikāyāti.


pli: Terasamasikkhāpadaṁ niṭṭhitaṁ.


pli: Chattupāhanavaggo navamo.


pli: Dhammikavagga


pli: Nandasikkhāpada


pli: Uddiṭṭhā kho, ayyāyo, chasaṭṭhisatā pācittiyā dhammā.


pli: Tatthāyyāyo pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyyāyo, tasmā tuṇhī, evametaṁ dhārayāmīti.


pli: Khuddakaṁ samattaṁ.


pli: Theravāda Vinaya


pli: Bhikkhunivibhaṅga


pli: Pāṭidesanīyakaṇḍa


pli: 1. Sappiviññāpanasikkhāpada


pli: Ime kho panāyyāyo aṭṭha pāṭidesanīyā dhammā uddesaṁ āgacchanti.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo sappiṁ viññāpetvā bhuñjanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo sappiṁ viññāpetvā bhuñjissanti.


pli: Kassa sampannaṁ na manāpaṁ, kassa sāduṁ na ruccatī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo sappiṁ viññāpetvā bhuñjissantī”ti …pe…


pli: “saccaṁ kira, bhikkhave, chabbaggiyā, bhikkhuniyo sappiṁ viññāpetvā bhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo sappiṁ viññāpetvā bhuñjissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī sappiṁ viññāpetvā bhuñjeyya, paṭidesetabbaṁ tāya bhikkhuniyā—


pli: ‘gārayhaṁ, ayye, dhammaṁ āpajjiṁ asappāyaṁ pāṭidesanīyaṁ, taṁ paṭidesemī’”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena bhikkhuniyo gilānā honti.


pli: Gilānapucchikā bhikkhuniyo gilānā bhikkhuniyo etadavocuṁ—


pli: “kacci, ayye, khamanīyaṁ, kacci yāpanīyan”ti?


pli: “Pubbe mayaṁ, ayye, sappiṁ viññāpetvā bhuñjāma, tena no phāsu hoti;


pli: idāni pana ‘bhagavatā paṭikkhittan’ti kukkuccāyantā na viññāpema, tena no na phāsu hotī”ti …pe…


pli: bhagavato etamatthaṁ ārocesuṁ …pe…


pli: anujānāmi, bhikkhave, gilānāya bhikkhuniyā sappiṁ viññāpetvā bhuñjituṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī agilānā sappiṁ viññāpetvā bhuñjeyya, paṭidesetabbaṁ tāya bhikkhuniyā—


pli: ‘gārayhaṁ, ayye, dhammaṁ āpajjiṁ asappāyaṁ pāṭidesanīyaṁ taṁ paṭidesemī’”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Agilānā nāma


pli: yassā vinā sappinā phāsu hoti.


pli: Gilānā nāma


pli: yassā vinā sappinā na phāsu hoti.


pli: Sappi nāma


pli: gosappi vā ajikāsappi vā mahiṁsasappi vā. Yesaṁ maṁsaṁ kappati tesaṁ sappi.


pli: Agilānā attano atthāya viññāpeti, payoge dukkaṭaṁ.


pli: Paṭilābhena “bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Agilānā agilānasaññā sappiṁ viññāpetvā bhuñjati, āpatti pāṭidesanīyassa.


pli: Agilānā vematikā sappiṁ viññāpetvā bhuñjati, āpatti pāṭidesanīyassa.


pli: Agilānā gilānasaññā sappiṁ viññāpetvā bhuñjati, āpatti pāṭidesanīyassa.


pli: Gilānā agilānasaññā, āpatti dukkaṭassa.


pli: Gilānā vematikā, āpatti dukkaṭassa.


pli: Gilānā gilānasaññā, anāpatti.


pli: Anāpatti—


pli: gilānāya,


pli: gilānā hutvā viññāpetvā agilānā bhuñjati,


pli: gilānāya sesakaṁ bhuñjati,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattikāya,


pli: ādikammikāyāti.


pli: Theravāda Vinaya


pli: Bhikkhunivibhaṅga


pli: Pāṭidesanīyakaṇḍa


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo telaṁ viññāpetvā bhuñjanti.


pli: …pe… madhuṁ viññāpetvā bhuñjanti.


pli: …pe… phāṇitaṁ viññāpetvā bhuñjanti.


pli: …pe… macchaṁ viññāpetvā bhuñjanti.


pli: …pe… maṁsaṁ viññāpetvā bhuñjanti.


pli: …pe… khīraṁ viññāpetvā bhuñjanti.


pli: …pe… dadhiṁ viññāpetvā bhuñjanti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo dadhiṁ viññāpetvā bhuñjissanti.


pli: Kassa sampannaṁ na manāpaṁ, kassa sāduṁ na ruccatī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā … pe … tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo dadhiṁ viññāpetvā bhuñjissantī”ti … pe …


pli: “saccaṁ kira, bhikkhave, chabbaggiyā bhikkhuniyo dadhiṁ viññāpetvā bhuñjantī”ti?


pli: “Saccaṁ, bhagavā”ti.


pli: Vigarahi buddho bhagavā … pe …


pli: kathañhi nāma, bhikkhave, chabbaggiyā bhikkhuniyo dadhiṁ viññāpetvā bhuñjissanti.


pli: Netaṁ, bhikkhave, appasannānaṁ vā pasādāya … pe …


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī dadhiṁ viññāpetvā bhuñjeyya, paṭidesetabbaṁ tāya bhikkhuniyā—


pli: ‘gārayhaṁ, ayye, dhammaṁ āpajjiṁ asappāyaṁ pāṭidesanīyaṁ, taṁ paṭidesemī’”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena bhikkhuniyo gilānā honti.


pli: Gilānapucchikā bhikkhuniyo gilānā bhikkhuniyo etadavocuṁ—


pli: “kacci, ayye, khamanīyaṁ, kacci yāpanīyan”ti?


pli: “Pubbe mayaṁ, ayye, dadhiṁ viññāpetvā bhuñjimhā, tena no phāsu hoti;


pli: idāni pana ‘bhagavatā paṭikkhittan’ti kukkuccāyantā na viññāpema, tena no na phāsu hotī”ti … pe …


pli: bhagavato etamatthaṁ ārocesuṁ … pe …


pli: anujānāmi, bhikkhave, gilānāya bhikkhuniyā dadhiṁ viññāpetvā bhuñjituṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī agilānā (telaṁ …pe…


title_pli: dadhiṁ viññāpetvā bhuñjeyya, paṭidesetabbaṁ tāya bhikkhuniyā— ‘gārayhaṁ, ayye, dhammaṁ āpajjiṁ asappāyaṁ pāṭidesanīyaṁ,


pli: Yā panāti


pli: yā yādisā … pe …


pli: bhikkhunīti


pli: … pe … ayaṁ imasmiṁ atthe adhippetā bhikkhunīti.


pli: Agilānā nāma


pli: yassā vinā dadhinā phāsu hoti.


pli: Gilānā nāma


pli: yassā vinā dadhinā na phāsu hoti.


pli: Telaṁ nāma


pli: tilatelaṁ sāsapatelaṁ madhukatelaṁ eraṇḍatelaṁ vasātelaṁ.


pli: Madhu nāma


pli: makkhikāmadhu.


pli: Phāṇitaṁ nāma


pli: ucchumhā nibbattaṁ.


pli: Maccho nāma


pli: odako vuccati.


pli: Maṁsaṁ nāma


pli: yesaṁ maṁsaṁ kappati tesaṁ maṁsaṁ.


pli: Khīraṁ nāma


pli: gokhīraṁ vā ajikākhīraṁ vā mahiṁsakhīraṁ vā yesaṁ maṁsaṁ kappati tesaṁ khīraṁ.


pli: Dadhi nāma


pli: tesaññeva dadhi.


pli: Agilānā attano atthāya viññāpeti, payoge dukkaṭaṁ.


pli: Paṭilābhena “bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Agilānā agilānasaññā dadhiṁ viññāpetvā bhuñjati, āpatti pāṭidesanīyassa.


pli: Agilānā vematikā dadhiṁ viññāpetvā bhuñjati, āpatti pāṭidesanīyassa.


pli: Agilānā gilānasaññā dadhiṁ viññāpetvā bhuñjati, āpatti pāṭidesanīyassa.


pli: Gilānā agilānasaññā, āpatti dukkaṭassa.


pli: Gilānā vematikā, āpatti dukkaṭassa.


pli: Gilānā gilānasaññā anāpatti.


pli: Anāpatti—


pli: gilānāya,


pli: gilānā hutvā viññāpetvā agilānā bhuñjati,


pli: gilānāya sesakaṁ bhuñjati,


pli: ñātakānaṁ,


pli: pavāritānaṁ,


pli: aññassatthāya,


pli: attano dhanena,


pli: ummattikāya,


pli: ādikammikāyāti.


pli: Uddiṭṭhā kho, ayyāyo, aṭṭha pāṭidesanīyā dhammā.


pli: Tatthāyyāyo pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyyāyo, tasmā tuṇhī, evametaṁ dhārayāmīti.


pli: Theravāda Vinaya


pli: Bhikkhunivibhaṅga


pli: Pārājikakaṇḍa


pli: 5. Ubbhajāṇumaṇḍalikāsikkhāpada


pli: Namo tassa Bhagavato Arahato Sammāsambuddhassa.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāḷho migāranattā bhikkhunisaṅghassa vihāraṁ kattukāmo hoti.


pli: Atha kho sāḷho migāranattā bhikkhuniyo upasaṅkamitvā etadavoca—


pli: “icchāmahaṁ, ayye, bhikkhunisaṅghassa vihāraṁ kātuṁ.


pli: Detha me navakammikaṁ bhikkhunin”ti.


pli: Tena kho pana samayena catasso bhaginiyo bhikkhunīsu pabbajitā honti—


pli: nandā, nandavatī, sundarīnandā, thullanandāti.


pli: Tāsu sundarīnandā bhikkhunī taruṇapabbajitā abhirūpā hoti dassanīyā pāsādikā paṇḍitā byattā medhāvinī dakkhā analasā, tatrupāyāya vīmaṁsāya samannāgatā, alaṁ kātuṁ alaṁ saṁvidhātuṁ.


pli: Atha kho bhikkhunisaṅgho sundarīnandaṁ bhikkhuniṁ sammannitvā sāḷhassa migāranattuno navakammikaṁ adāsi.


pli: Tena kho pana samayena sundarīnandā bhikkhunī sāḷhassa migāranattuno nivesanaṁ abhikkhaṇaṁ gacchati—


pli: “vāsiṁ detha, parasuṁ detha, kuṭhāriṁ detha, kudālaṁ detha, nikhādanaṁ dethā”ti.


pli: Sāḷhopi migāranattā bhikkhunupassayaṁ abhikkhaṇaṁ gacchati katākataṁ jānituṁ.


pli: Te abhiṇhadassanena paṭibaddhacittā ahesuṁ.


pli: Atha kho sāḷho migāranattā sundarīnandaṁ bhikkhuniṁ dūsetuṁ okāsaṁ alabhamāno etadevaatthāya bhikkhunisaṅghassa bhattaṁ akāsi.


pli: Atha kho sāḷho migāranattā bhattagge āsanaṁ paññapento “ettakā bhikkhuniyo ayyāya sundarīnandāya vuḍḍhatarā”ti—ekamantaṁ āsanaṁ paññapesi “ettakā navakatarā”ti—ekamantaṁ āsanaṁ paññapesi.


pli: Paṭicchanne okāse nikūṭe sundarīnandāya bhikkhuniyā āsanaṁ paññapesi, yathā therā bhikkhuniyo jāneyyuṁ—“navakānaṁ bhikkhunīnaṁ santike nisinnā”ti; navakāpi bhikkhuniyo jāneyyuṁ—“therānaṁ bhikkhunīnaṁ santike nisinnā”ti.


pli: Atha kho sāḷho migāranattā bhikkhunisaṅghassa kālaṁ ārocāpesi—“kālo, ayye, niṭṭhitaṁ bhattan”ti.


pli: Sundarīnandā bhikkhunī sallakkhetvā—“na bahukato sāḷho migāranattā bhikkhunisaṅghassa bhattaṁ akāsi; maṁ so dūsetukāmo.


pli: Sacāhaṁ gamissāmi vissaro me bhavissatī”ti, antevāsiniṁ bhikkhuniṁ āṇāpesi—“gaccha me piṇḍapātaṁ nīhara.


pli: Yo ce maṁ pucchati, ‘gilānā’ti paṭivedehī”ti.


pli: “Evaṁ, ayye”ti kho sā bhikkhunī sundarīnandāya bhikkhuniyā paccassosi.


pli: Tena kho pana samayena sāḷho migāranattā bahidvārakoṭṭhake ṭhito hoti sundarīnandaṁ bhikkhuniṁ paṭipucchanto—


pli: “kahaṁ, ayye, ayyā sundarīnandā? Kahaṁ, ayye, ayyā sundarīnandā”ti?


pli: Evaṁ vutte, sundarīnandāya bhikkhuniyā antevāsinī bhikkhunī sāḷhaṁ migāranattāraṁ etadavoca—“gilānāvuso; piṇḍapātaṁ nīharissāmī”ti.


pli: Atha kho sāḷho migāranattā—“yampāhaṁ atthāya bhikkhunisaṅghassa bhattaṁ akāsiṁ ayyāya sundarīnandāya kāraṇā”ti manusse āṇāpetvā—


pli: “bhikkhunisaṅghaṁ bhattena parivisathā”ti vatvā yena bhikkhunupassayo tenupasaṅkami.


pli: Tena kho pana samayena sundarīnandā bhikkhunī bahārāmakoṭṭhake ṭhitā hoti sāḷhaṁ migāranattāraṁ patimānentī.


pli: Addasā kho sundarīnandā bhikkhunī sāḷhaṁ migāranattāraṁ dūratova āgacchantaṁ. Disvāna upassayaṁ pavisitvā sasīsaṁ pārupitvā mañcake nipajji.


pli: Atha kho sāḷho migāranattā yena sundarīnandā bhikkhunī tenupasaṅkami; upasaṅkamitvā sundarīnandaṁ bhikkhuniṁ etadavoca—“kiṁ te, ayye, aphāsu, kissa nipannāsī”ti?


pli: “Evañhetaṁ, āvuso, hoti yā anicchantaṁ icchatī”ti.


pli: “Kyāhaṁ taṁ, ayye, na icchissāmi?


pli: Api cāhaṁ okāsaṁ na labhāmi taṁ dūsetun”ti.


pli: Avassuto avassutāya sundarīnandāya bhikkhuniyā kāyasaṁsaggaṁ samāpajji.


pli: Tena kho pana samayena aññatarā bhikkhunī jarādubbalā caraṇagilānā sundarīnandāya bhikkhuniyā avidūre nipannā hoti.


pli: Addasā kho sā bhikkhunī sāḷhaṁ migāranattāraṁ avassutaṁ avassutāya sundarīnandāya bhikkhuniyā kāyasaṁsaggaṁ samāpajjantaṁ.


pli: Disvāna ujjhāyati khiyyati vipāceti—“kathañhi nāma ayyā sundarīnandā avassutā avassutassa purisapuggalassa kāyasaṁsaggaṁ sādiyissatī”ti.


pli: Atha kho sā bhikkhunī bhikkhunīnaṁ etamatthaṁ ārocesi.


pli: Yā tā bhikkhuniyo appicchā santuṭṭhā lajjiniyo kukkuccikā sikkhākāmā tā ujjhāyanti khiyyanti vipācenti—


pli: “kathañhi nāma ayyā sundarīnandā avassutā avassutassa purisapuggalassa kāyasaṁsaggaṁ sādiyissatī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ. Ye te bhikkhū appicchā santuṭṭhā lajjino kukkuccakā sikkhākāmā te ujjhāyanti khiyyanti vipācenti—“kathañhi nāma sundarīnandā bhikkhunī avassutā avassutassa purisapuggalassa kāyasaṁsaggaṁ sādiyissatī”ti.


pli: Atha kho te bhikkhū sundarīnandaṁ bhikkhuniṁ anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, sundarīnandā bhikkhunī avassutā avassutassa purisapuggalassa kāyasaṁsaggaṁ sādiyatī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, sundarīnandāya bhikkhuniyā ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma, bhikkhave, sundarīnandā bhikkhunī avassutā avassutassa purisapuggalassa kāyasaṁsaggaṁ sādiyissati.


pli: Netaṁ, bhikkhave, appasannānaṁ vā pasādāya pasannānaṁ vā bhiyyobhāvāya.


pli: Atha khvetaṁ, bhikkhave, appasannānañceva appasādāya pasannānañca ekaccānaṁ aññathattāyā”ti.


pli: Atha kho bhagavā sundarīnandaṁ bhikkhuniṁ anekapariyāyena vigarahitvā dubbharatāya dupposatāya mahicchatāya asantuṭṭhitāya saṅgaṇikāya kosajjassa avaṇṇaṁ bhāsitvā, anekapariyāyena subharatāya suposatāya appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇaṁ bhāsitvā, bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhunīnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya, dummaṅkūnaṁ bhikkhunīnaṁ niggahāya, pesalānaṁ bhikkhunīnaṁ phāsuvihārāya, diṭṭhadhammikānaṁ āsavānaṁ saṁvarāya, samparāyikānaṁ āsavānaṁ paṭighātāya, appasannānaṁ pasādāya, pasannānaṁ bhiyyobhāvāya, saddhammaṭṭhitiyā vinayānuggahāya.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī avassutā avassutassa purisapuggalassa adhakkhakaṁ ubbhajāṇumaṇḍalaṁ āmasanaṁ vā parāmasanaṁ vā gahaṇaṁ vā chupanaṁ vā paṭipīḷanaṁ vā sādiyeyya, ayampi pārājikā hoti asaṁvāsā ubbhajāṇumaṇḍalikā”ti.


pli: Yā panāti


pli: yā yādisā yathāyuttā yathājaccā yathānāmā yathāgottā yathāsīlā yathāvihārinī yathāgocarā therā vā navā vā majjhimā vā, esā vuccati yā panāti.


pli: Bhikkhunīti


pli: bhikkhikāti bhikkhunī;


pli: bhikkhācariyaṁ ajjhupagatāti bhikkhunī;


pli: bhinnapaṭadharāti bhikkhunī;


pli: samaññāya bhikkhunī;


pli: paṭiññāya bhikkhunī;


pli: ehi bhikkhunīti bhikkhunī;


pli: tīhi saraṇagamanehi upasampannāti bhikkhunī;


pli: bhadrā bhikkhunī;


pli: sārā bhikkhunī;


pli: sekhā bhikkhunī;


pli: asekhā bhikkhunī;


pli: samaggena ubhatosaṅghena ñatticatutthena kammena akuppena ṭhānārahena upasampannāti bhikkhunī.


pli: Tatra yāyaṁ bhikkhunī samaggena ubhatosaṅghena ñatticatutthena kammena akuppena ṭhānārahena upasampannā, ayaṁ imasmiṁ atthe adhippetā bhikkhunīti.


pli: Avassutā nāma


pli: sārattā apekkhavatī paṭibaddhacittā.


pli: Avassuto nāma


pli: sāratto apekkhavā paṭibaddhacitto.


pli: Purisapuggalo nāma


pli: manussapuriso na yakkho na peto na tiracchānagato viññū paṭibalo kāyasaṁsaggaṁ samāpajjituṁ.


pli: Adhakkhakanti


pli: heṭṭhakkhakaṁ.


pli: Ubbhajāṇumaṇḍalanti


pli: uparijāṇumaṇḍalaṁ.


pli: Āmasanaṁ nāma


pli: āmaṭṭhamattaṁ.


pli: Parāmasanaṁ nāma


pli: itocito ca sañcopanaṁ.


pli: Gahaṇaṁ nāma


pli: gahitamattaṁ.


pli: Chupanaṁ nāma


pli: phuṭṭhamattaṁ.


pli: Paṭipīḷanaṁ vā sādiyeyyāti


pli: aṅgaṁ gahetvā nippīḷanaṁ sādiyati.


pli: Ayampīti


pli: purimāyo upādāya vuccati.


pli: Pārājikā hotīti


pli: seyyathāpi nāma puriso sīsacchinno abhabbo tena sarīrabandhanena jīvituṁ; evameva bhikkhunī avassutā avassutassa purisapuggalassa adhakkhakaṁ ubbhajāṇumaṇḍalaṁ āmasanaṁ vā parāmasanaṁ vā gahaṇaṁ vā chupanaṁ vā paṭipīḷanaṁ vā sādiyantī assamaṇī hoti asakyadhītā. Tena vuccati pārājikā hotīti.


pli: Asaṁvāsāti


pli: saṁvāso nāma ekakammaṁ ekuddeso samasikkhatā— eso saṁvāso nāma.


pli: So tāya saddhiṁ natthi, tena vuccati asaṁvāsāti.


pli: Ubhatoavassute adhakkhakaṁ ubbhajāṇumaṇḍalaṁ kāyena kāyaṁ āmasati, āpatti pārājikassa.


pli: Kāyena kāyapaṭibaddhaṁ āmasati, āpatti thullaccayassa.


pli: Kāyapaṭibaddhena kāyaṁ āmasati, āpatti thullaccayassa.


pli: Kāyapaṭibaddhena kāyapaṭibaddhaṁ āmasati, āpatti dukkaṭassa.


pli: Nissaggiyena kāyaṁ āmasati, āpatti dukkaṭassa.


pli: Nissaggiyena kāyapaṭibaddhaṁ āmasati, āpatti dukkaṭassa.


pli: Nissaggiyena nissaggiyaṁ āmasati, āpatti dukkaṭassa.


pli: Ubbhakkhakaṁ adhojāṇumaṇḍalaṁ kāyena kāyaṁ āmasati, āpatti thullaccayassa.


pli: Kāyena kāyapaṭibaddhaṁ āmasati, āpatti dukkaṭassa.


pli: Kāyapaṭibaddhena kāyaṁ āmasati, āpatti dukkaṭassa.


pli: Ekatoavassute adhakkhakaṁ ubbhajāṇumaṇḍalaṁ kāyena kāyaṁ āmasati, āpatti thullaccayassa.


pli: Ubbhakkhakaṁ adhojāṇumaṇḍalaṁ kāyena kāyaṁ āmasati, āpatti dukkaṭassa.


pli: Ubhatoavassute yakkhassa vā petassa vā paṇḍakassa vā tiracchānagatamanussaviggahassa vā adhakkhakaṁ ubbhajāṇumaṇḍalaṁ kāyena kāyaṁ āmasati, āpatti thullaccayassa.


pli: Ekatoavassute adhakkhakaṁ ubbhajāṇumaṇḍalaṁ kāyena kāyaṁ āmasati, āpatti dukkaṭassa.


pli: Anāpatti—


pli: asañcicca,


pli: assatiyā,


pli: ajānantiyā,


pli: asādiyantiyā,


pli: ummattikāya,


pli: khittacittāya,


pli: vedanāṭṭāya,


pli: ādikammikāyāti.


pli: Paṭhamapārājikaṁ samattaṁ.


pli: Theravāda Vinaya


pli: Bhikkhunivibhaṅga


pli: Pārājikakaṇḍa


pli: 6. Vajjappaṭicchādikāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sundarīnandā bhikkhunī sāḷhena migāranattunā gabbhinī hoti.


pli: Yāva gabbho taruṇo ahosi tāva chādesi.


pli: Paripakke gabbhe vibbhamitvā vijāyi.


pli: Bhikkhuniyo thullanandaṁ bhikkhuniṁ etadavocuṁ—


pli: “sundarīnandā kho, ayye, aciravibbhantā vijātā.


pli: Kacci no sā bhikkhunīyeva samānā gabbhinī”ti?


pli: “Evaṁ, ayye”ti.


pli: “Kissa pana tvaṁ, ayye, jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodesi na gaṇassa ārocesī”ti?


pli: “Yo etissā avaṇṇo mayheso avaṇṇo, yā etissā akitti mayhesā akitti, yo etissā ayaso mayheso ayaso, yo etissā alābho mayheso alābho.


pli: Kyāhaṁ, ayye, attano avaṇṇaṁ attano akittiṁ attano ayasaṁ attano alābhaṁ paresaṁ ārocessāmī”ti?


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodessati na gaṇassa ārocessatī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, thullanandā bhikkhunī jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodeti na gaṇassa ārocetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodessati na gaṇassa ārocessati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodeyya na gaṇassa āroceyya, yadā ca sā ṭhitā vā assa cutā vā nāsitā vā avassaṭā vā, sā pacchā evaṁ vadeyya—‘pubbevāhaṁ, ayye, aññāsiṁ etaṁ bhikkhuniṁ evarūpā ca evarūpā ca sā bhaginīti, no ca kho attanā paṭicodessaṁ na gaṇassa ārocessan’ti, ayampi pārājikā hoti asaṁvāsā vajjappaṭicchādikā”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Jānāti nāma


pli: sāmaṁ vā jānāti, aññe vā tassā ārocenti, sā vā āroceti.


pli: Pārājikaṁ dhammaṁ ajjhāpannanti


pli: aṭṭhannaṁ pārājikānaṁ aññataraṁ pārājikaṁ ajjhāpannaṁ.


pli: Nevattanā paṭicodeyyāti


pli: na sayaṁ codeyya.


pli: Na gaṇassa āroceyyāti


pli: na aññāsaṁ bhikkhunīnaṁ āroceyya.


pli: Yadā ca sā ṭhitā vā assa cutā vāti


pli: ṭhitā nāma saliṅge ṭhitā vuccati.


pli: Cutā nāma kālaṅkatā vuccati.


pli: Nāsitā nāma


pli: sayaṁ vā vibbhantā hoti aññehi vā nāsitā.


pli: Avassaṭā nāma


pli: titthāyatanaṁ saṅkantā vuccati.


pli: Sā pacchā evaṁ vadeyya— “pubbevāhaṁ, ayye, aññāsiṁ etaṁ bhikkhuniṁ evarūpā ca evarūpā ca sā bhaginī”ti. No ca kho attanā paṭicodessanti


pli: sayaṁ vā na codessaṁ.


pli: Na gaṇassa ārocessanti


pli: na aññāsaṁ bhikkhunīnaṁ ārocessaṁ.


pli: Ayampīti


pli: purimāyo upādāya vuccati.


pli: Pārājikā hotīti


pli: seyyathāpi nāma paṇḍupalāso bandhanā pamutto abhabbo haritatthāya, evameva bhikkhunī jānaṁ pārājikaṁ dhammaṁ ajjhāpannaṁ bhikkhuniṁ nevattanā paṭicodessāmi na gaṇassa ārocessāmīti dhuraṁ nikkhittamatte assamaṇī hoti asakyadhītā. Tena vuccati pārājikā hotīti.


pli: Asaṁvāsāti


pli: saṁvāso nāma ekakammaṁ ekuddeso samasikkhatā. Eso saṁvāso nāma.


pli: So tāya saddhiṁ natthi. Tena vuccati asaṁvāsāti.


pli: Anāpatti—


pli: “saṅghassa bhaṇḍanaṁ vā kalaho vā viggaho vā vivādo vā bhavissatī”ti nāroceti,


pli: “saṅghabhedo vā saṅgharāji vā bhavissatī”ti nāroceti,


pli: “ayaṁ kakkhaḷā pharusā jīvitantarāyaṁ vā brahmacariyantarāyaṁ vā karissatī”ti nāroceti,


pli: aññā patirūpā bhikkhuniyo apassantī nāroceti,


pli: nacchādetukāmā nāroceti,


pli: paññāyissati sakena kammenāti nāroceti,


pli: ummattikāya


pli: …pe…


pli: ādikammikāyāti.


pli: Dutiyapārājikaṁ samattaṁ.


pli: Theravāda Vinaya


pli: Bhikkhunivibhaṅga


pli: Pārājikakaṇḍa


pli: 7. Ukkhittānuvattikāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī samaggena saṅghena ukkhittaṁ ariṭṭhaṁ bhikkhuṁ gaddhabādhipubbaṁ anuvattati.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā samaggena saṅghena ukkhittaṁ ariṭṭhaṁ bhikkhuṁ gaddhabādhipubbaṁ anuvattissatī”ti …pe…


pli: “saccaṁ kira, bhikkhave, thullanandā bhikkhunī samaggena saṅghena ukkhittaṁ ariṭṭhaṁ bhikkhuṁ gaddhabādhipubbaṁ anuvattatī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī samaggena saṅghena ukkhittaṁ ariṭṭhaṁ bhikkhuṁ gaddhabādhipubbaṁ anuvattissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī samaggena saṅghena ukkhittaṁ bhikkhuṁ dhammena vinayena satthusāsanena anādaraṁ appaṭikāraṁ akatasahāyaṁ tamanuvatteyya, sā bhikkhunī bhikkhunīhi evamassa vacanīyā—


pli: ‘eso kho, ayye, bhikkhu samaggena saṅghena ukkhitto dhammena vinayena satthusāsanena anādaro appaṭikāro akatasahāyo, māyye, etaṁ bhikkhuṁ anuvattī’ti.


pli: Evañca sā bhikkhunī bhikkhunīhi vuccamānā tatheva paggaṇheyya, sā bhikkhunī bhikkhunīhi yāvatatiyaṁ samanubhāsitabbā tassa paṭinissaggāya.


pli: Yāvatatiyañce samanubhāsiyamānā taṁ paṭinissajjeyya, iccetaṁ kusalaṁ.


pli: No ce paṭinissajjeyya, ayampi pārājikā hoti asaṁvāsā ukkhittānuvattikā”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Samaggo nāma saṅgho


pli: samānasaṁvāsako samānasīmāyaṁ ṭhito.


pli: Ukkhitto nāma


pli: āpattiyā adassane vā appaṭikamme vā appaṭinissagge vā ukkhitto.


pli: Dhammena vinayenāti


pli: yena dhammena yena vinayena.


pli: Satthusāsanenāti


pli: jinasāsanena buddhasāsanena.


pli: Anādaro nāma


pli: saṅghaṁ vā gaṇaṁ vā puggalaṁ vā kammaṁ vā nādiyati.


pli: Appaṭikāro nāma


pli: ukkhitto anosārito.


pli: Akatasahāyo nāma


pli: samānasaṁvāsakā bhikkhū vuccanti sahāyā.


pli: So tehi saddhiṁ natthi, tena vuccati akatasahāyoti.


pli: Tamanuvatteyyāti


pli: yaṁdiṭṭhiko so hoti yaṅkhantiko yaṁruciko, sāpi taṁdiṭṭhikā hoti taṅkhantikā taṁrucikā.


pli: Sā bhikkhunīti


pli: yā sā ukkhittānuvattikā bhikkhunī.


pli: Bhikkhunīhīti


pli: aññāhi bhikkhunīhi. Yā passanti yā suṇanti tāhi vattabbā—


pli: “eso kho, ayye, bhikkhu samaggena saṅghena ukkhitto dhammena vinayena satthusāsanena anādaro appaṭikāro akatasahāyo.


pli: Māyye, etaṁ bhikkhuṁ anuvattī”ti.


pli: Dutiyampi vattabbā.


pli: Tatiyampi vattabbā.


pli: Sace paṭinissajjati, iccetaṁ kusalaṁ;


pli: no ce paṭinissajjati, āpatti dukkaṭassa.


pli: Sutvā na vadanti, āpatti dukkaṭassa.


pli: Sā bhikkhunī saṅghamajjhampi ākaḍḍhitvā vattabbā—


pli: Māyye, etaṁ bhikkhuṁ anuvattīti.


pli: Sace paṭinissajjati, iccetaṁ kusalaṁ.


pli: No ce paṭinissajjati, āpatti dukkaṭassa.


pli: Sā bhikkhunī samanubhāsitabbā.


pli: Evañca pana, bhikkhave, samanubhāsitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho.


pli: Ayaṁ itthannāmā bhikkhunī samaggena saṅghena ukkhittaṁ bhikkhuṁ dhammena vinayena satthusāsanena anādaraṁ appaṭikāraṁ akatasahāyaṁ tamanuvattati, sā taṁ vatthuṁ na paṭinissajjati.


pli: Yadi saṅghassa pattakallaṁ, saṅgho itthannāmaṁ bhikkhuniṁ samanubhāseyya tassa vatthussa paṭinissaggāya.


pli: Esā ñatti.


pli: Suṇātu me, ayye, saṅgho.


pli: Ayaṁ itthannāmā bhikkhunī samaggena saṅghena ukkhittaṁ bhikkhuṁ dhammena vinayena satthusāsanena anādaraṁ appaṭikāraṁ akatasahāyaṁ tamanuvattati.


pli: Sā taṁ vatthuṁ na paṭinissajjati.


pli: Saṅgho itthannāmaṁ bhikkhuniṁ samanubhāsati tassa vatthussa paṭinissaggāya.


pli: Yassā ayyāya khamati itthannāmāya bhikkhuniyā samanubhāsanā tassa vatthussa paṭinissaggāya, sā tuṇhassa;


pli: yassā nakkhamati, sā bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Samanubhaṭṭhā saṅghena itthannāmā bhikkhunī tassa vatthussa paṭinissaggāya.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Ñattiyā dukkaṭaṁ,


pli: dvīhi kammavācāhi thullaccayā,


pli: kammavācā pariyosāne āpatti pārājikassa.


pli: Ayampīti


pli: purimāyo upādāya vuccati.


pli: Pārājikā hotīti


pli: seyyathāpi nāma puthusilā dvedhā bhinnā appaṭisandhikā hoti, evameva bhikkhunī yāvatatiyaṁ samanubhāsanāya na paṭinissajjantī assamaṇī hoti asakyadhītā. Tena vuccati pārājikā hotīti.


pli: Asaṁvāsāti


pli: saṁvāso nāma ekakammaṁ ekuddeso samasikkhatā. Eso saṁvāso nāma.


pli: So tāya saddhiṁ natthi. Tena vuccati asaṁvāsāti.


pli: Dhammakamme dhammakammasaññā na paṭinissajjati, āpatti pārājikassa.


pli: Dhammakamme vematikā na paṭinissajjati, āpatti pārājikassa.


pli: Dhammakamme adhammakammasaññā na paṭinissajjati, āpatti pārājikassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: asamanubhāsantiyā,


pli: paṭinissajjantiyā,


pli: ummattikāya


pli: …pe…,


pli: ādikammikāyāti.


pli: Tatiyapārājikaṁ samattaṁ.


pli: Theravāda Vinaya


pli: Bhikkhunivibhaṅga


pli: Pārājikakaṇḍa


pli: 8. Aṭṭhavatthukāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo avassutā avassutassa purisapuggalassa hatthaggahaṇampi sādiyanti, saṅghāṭikaṇṇaggahaṇampi sādiyanti, santiṭṭhantipi, sallapantipi, saṅketampi gacchanti, purisassapi abbhāgamanaṁ sādiyanti, channampi anupavisanti, kāyampi tadatthāya upasaṁharanti etassa asaddhammassa paṭisevanatthāya.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo avassutā avassutassa purisapuggalassa hatthaggahaṇampi sādiyissanti, saṅghāṭikaṇṇaggahaṇampi sādiyissanti, santiṭṭhissantipi, sallapissantipi, saṅketampi gacchissanti, purisassapi abbhāgamanaṁ sādiyissanti, channampi anupavisissanti, kāyampi tadatthāya upasaṁharissanti etassa asaddhammassa paṭisevanatthāyā”ti …pe…


pli: “saccaṁ kira, bhikkhave, chabbaggiyā bhikkhuniyo avassutā avassutassa purisapuggalassa hatthaggahaṇampi sādiyanti, saṅghāṭikaṇṇaggahaṇampi sādiyanti, santiṭṭhantipi, sallapantipi, saṅketampi gacchanti, purisassapi abbhāgamanaṁ sādiyanti, channampi anupavisanti, kāyampi tadatthāya upasaṁharanti etassa asaddhammassa paṭisevanatthāyā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo avassutā avassutassa purisapuggalassa hatthaggahaṇampi sādiyissanti, saṅghāṭikaṇṇaggahaṇampi sādiyissanti, santiṭṭhissantipi, sallapissantipi, saṅketampi gacchissanti, purisassapi abbhāgamanaṁ sādiyissanti, channampi anupavisissanti, kāyampi tadatthāya upasaṁharissanti etassa asaddhammassa paṭisevanatthāya.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī avassutā avassutassa purisapuggalassa hatthaggahaṇaṁ vā sādiyeyya, saṅghāṭikaṇṇaggahaṇaṁ vā sādiyeyya, santiṭṭheyya vā, sallapeyya vā, saṅketaṁ vā gaccheyya, purisassa vā abbhāgamanaṁ sādiyeyya, channaṁ vā anupaviseyya, kāyaṁ vā tadatthāya upasaṁhareyya etassa asaddhammassa paṭisevanatthāya, ayampi pārājikā hoti asaṁvāsā aṭṭhavatthukā”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Avassutā nāma


pli: sārattā apekkhavatī paṭibaddhacittā.


pli: Avassuto nāma


pli: sāratto apekkhavā paṭibaddhacitto.


pli: Purisapuggalo nāma


pli: manussapuriso, na yakkho na peto na tiracchānagato viññū paṭibalo kāyasaṁsaggaṁ samāpajjituṁ.


pli: Hatthaggahaṇaṁ vā sādiyeyyāti


pli: hattho nāma kapparaṁ upādāya yāva agganakhā.


pli: Etassa asaddhammassa paṭisevanatthāya ubbhakkhakaṁ adhojāṇumaṇḍalaṁ gahaṇaṁ sādiyati, āpatti thullaccayassa.


pli: Saṅghāṭikaṇṇaggahaṇaṁ vā sādiyeyyāti


pli: etassa asaddhammassa paṭisevanatthāya nivatthaṁ vā pārutaṁ vā gahaṇaṁ sādiyati, āpatti thullaccayassa.


pli: Santiṭṭheyya vāti


pli: etassa asaddhammassa paṭisevanatthāya purisassa hatthapāse tiṭṭhati, āpatti thullaccayassa.


pli: Sallapeyya vāti


pli: etassa asaddhammassa paṭisevanatthāya purisassa hatthapāse ṭhitā sallapati, āpatti thullaccayassa.


pli: Saṅketaṁ vā gaccheyyāti


pli: etassa asaddhammassa paṭisevanatthāya purisena— “itthannāmaṁ okāsaṁ āgacchā”ti—vuttā gacchati. Pade pade āpatti dukkaṭassa.


pli: Purisassa hatthapāsaṁ okkantamatte āpatti thullaccayassa.


pli: Purisassa vā abbhāgamanaṁ sādiyeyyāti


pli: etassa asaddhammassa paṭisevanatthāya purisassa abbhāgamanaṁ sādiyati, āpatti dukkaṭassa.


pli: Hatthapāsaṁ okkantamatte āpatti thullaccayassa.


pli: Channaṁ vā anupaviseyyāti


pli: etassa asaddhammassa paṭisevanatthāya yena kenaci paṭicchannaṁ okāsaṁ paviṭṭhamatte āpatti thullaccayassa.


pli: Kāyaṁ vā tadatthāya upasaṁhareyyāti


pli: etassa asaddhammassa paṭisevanatthāya purisassa hatthapāse ṭhitā kāyaṁ upasaṁharati, āpatti thullaccayassa.


pli: Ayampīti


pli: purimāyo upādāya vuccati.


pli: Pārājikā hotīti


pli: seyyathāpi nāma tālo matthakacchinno abhabbo puna viruḷhiyā evameva bhikkhunī aṭṭhamaṁ vatthuṁ paripūrentī assamaṇī hoti asakyadhītā. Tena vuccati pārājikā hotīti.


pli: Asaṁvāsāti


pli: saṁvāso nāma ekakammaṁ ekuddeso samasikkhatā. Eso saṁvāso nāma.


pli: So tāya saddhiṁ natthi. Tena vuccati asaṁvāsāti.


pli: Anāpatti—


pli: asañcicca,


pli: assatiyā,


pli: ajānantiyā,


pli: asādiyantiyā,


pli: ummattikāya,


pli: khittacittāya,


pli: vedanāṭṭāya,


pli: ādikammikāyāti.


pli: Catutthapārājikaṁ samattaṁ.


pli: Uddiṭṭhā kho, ayyāyo, aṭṭha pārājikā dhammā.


pli: Yesaṁ bhikkhunī aññataraṁ vā aññataraṁ vā āpajjitvā na labhati bhikkhunīhi saddhiṁ saṁvāsaṁ, yathā pure tathā pacchā, pārājikā hoti asaṁvāsā.


pli: Tatthāyyāyo pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyyāyo, tasmā tuṇhī, evametaṁ dhārayāmīti.


pli: Theravāda Vinaya


pli: Bhikkhunivibhaṅga


pli: Sekhiyakaṇḍa


pli: Parimaṇḍalavagga


pli: 1. Parimaṇḍalasikkhāpada


pli: Ime kho panāyyāyo sekhiyā dhammā uddesaṁ āgacchanti.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo puratopi pacchatopi olambentī nivāsenti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo puratopi pacchatopi olambentī nivāsessanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo puratopi pacchatopi olambentī nivāsessantī”ti …pe…


pli: “saccaṁ kira, bhikkhave, chabbaggiyā bhikkhuniyo puratopi pacchatopi olambentī nivāsentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo puratopi pacchatopi olambentī nivāsessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Parimaṇḍalaṁ nivāsessāmīti sikkhā karaṇīyā”ti.


pli: Parimaṇḍalaṁ nivāsetabbaṁ nābhimaṇḍalaṁ jāṇumaṇḍalaṁ paṭicchādentiyā.


pli: Yā anādariyaṁ paṭicca purato vā pacchato vā olambentī nivāseti, āpatti dukkaṭassa.


pli: Anāpatti—


pli: asañcicca,


pli: assatiyā,


pli: ajānantiyā,


pli: gilānāya,


pli: āpadāsu,


pli: ummattikāya,


pli: ādikammikāyāti …pe…


pli: Theravāda Vinaya


pli: Bhikkhunivibhaṅga


pli: Sekhiyakaṇḍa


pli: Pādukavagga


pli: 75. Udakeuccārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhuniyo udake uccārampi passāvampi kheḷampi karonti.


pli: Manussā ujjhāyanti khiyyanti vipācenti—


pli: “kathañhi nāma bhikkhuniyo udake uccārampi passāvampi kheḷampi karissanti, seyyathāpi gihiniyo kāmabhoginiyo”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā, tā ujjhāyanti khiyyanti vipācenti—


pli: “kathañhi nāma chabbaggiyā bhikkhuniyo udake uccārampi passāvampi kheḷampi karissantī”ti.


pli: Atha kho bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: Atha kho bhagavā …pe…


pli: bhikkhū paṭipucchi—


pli: “saccaṁ kira, bhikkhave, chabbaggiyā bhikkhuniyo udake uccārampi passāvampi kheḷampi karontī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, chabbaggiyā bhikkhuniyo udake uccārampi passāvampi kheḷampi karissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Na udake uccāraṁ vā passāvaṁ vā kheḷaṁ vā karissāmīti sikkhā karaṇīyā”ti.


pli: Evañcidaṁ bhagavatā bhikkhunīnaṁ sikkhāpadaṁ paññattaṁ hoti.


pli: Tena kho pana samayena gilānā bhikkhuniyo udake uccārampi passāvampi kheḷampi kātuṁ kukkuccāyanti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, gilānāya bhikkhuniyā udake uccārampi passāvampi kheḷampi kātuṁ.


pli: Evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Na udake agilānā uccāraṁ vā passāvaṁ vā kheḷaṁ vā karissāmīti sikkhā karaṇīyā”ti.


pli: Na udake agilānāya uccāro vā passāvo vā kheḷo vā kātabbo.


pli: Yā anādariyaṁ paṭicca udake agilānā uccāraṁ vā passāvaṁ vā kheḷaṁ vā karoti, āpatti dukkaṭassa.


pli: Anāpatti—


pli: asañcicca,


pli: assatiyā,


pli: ajānantiyā,


pli: gilānāya,


pli: thale kato udakaṁ ottharati,


pli: āpadāsu,


pli: ummattikāya,


pli: khittacittāya,


pli: vedanāṭṭāya,


pli: ādikammikāyāti.


pli: Pannarasamasikkhāpadaṁ niṭṭhitaṁ.


pli: Pādukavaggo sattamo.


pli: Uddiṭṭhā kho, ayyāyo, sekhiyā dhammā.


pli: Tatthāyyāyo pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyyāyo, tasmā tuṇhī, evametaṁ dhārayāmīti.


pli: Sekhiyakaṇḍaṁ niṭṭhitaṁ.


pli: Theravāda Vinaya


pli: Bhikkhunivibhaṅga


pli: Saṅghādisesakaṇḍa


pli: 1. Ussayavādikāsikkhāpada


pli: Ime kho panāyyāyo sattarasa saṅghādisesā dhammā uddesaṁ āgacchanti.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro upāsako bhikkhunisaṅghassa udositaṁ datvā kālaṅkato hoti.


pli: Tassa dve puttā honti—


pli: eko assaddho appasanno, eko saddho pasanno.


pli: Te pettikaṁ sāpateyyaṁ vibhajiṁsu.


pli: Atha kho so assaddho appasanno taṁ saddhaṁ pasannaṁ etadavoca—


pli: “amhākaṁ udosito, taṁ bhājemā”ti.


pli: Evaṁ vutte, so saddho pasanno taṁ assaddhaṁ appasannaṁ etadavoca—


pli: “māyyo, evaṁ avaca.


pli: Amhākaṁ pitunā bhikkhunisaṅghassa dinno”ti.


pli: Dutiyampi kho so assaddho appasanno taṁ saddhaṁ pasannaṁ etadavoca—


pli: Atha kho so saddho pasanno taṁ assaddhaṁ appasannaṁ etadavoca—


pli: Tatiyampi kho so assaddho appasanno taṁ saddhaṁ pasannaṁ etadavoca—


pli: Atha kho so saddho pasanno—


pli: “sace mayhaṁ bhavissati, ahampi bhikkhunisaṅghassa dassāmī”ti—


pli: taṁ assaddhaṁ appasannaṁ etadavoca—


pli: “bhājemā”ti.


pli: Atha kho so udosito tehi bhājīyamāno tassa assaddhassa appasannassa pāpuṇāti.


pli: Atha kho so assaddho appasanno bhikkhuniyo upasaṅkamitvā etadavoca—


pli: “nikkhamathāyye, amhākaṁ udosito”ti.


pli: Evaṁ vutte thullanandā bhikkhunī taṁ purisaṁ etadavoca—


pli: “māyyo, evaṁ avaca, tumhākaṁ pitunā bhikkhunisaṅghassa dinno”ti.


pli: “Dinno na dinno”ti vohārike mahāmatte pucchiṁsu.


pli: Mahāmattā evamāhaṁsu—


pli: “ko, ayye, jānāti bhikkhunisaṅghassa dinno”ti?


pli: Evaṁ vutte, thullanandā bhikkhunī te mahāmatte etadavoca—


pli: “api nāyyā tumhehi diṭṭhaṁ vā sutaṁ vā sakkhiṁ ṭhapayitvā dānaṁ diyyamānan”ti?


pli: Atha kho te mahāmattā—


pli: “saccaṁ kho ayyā āhā”ti taṁ udositaṁ bhikkhunisaṅghassa akaṁsu.


pli: Atha kho so puriso parājito ujjhāyati khiyyati vipāceti—


pli: “assamaṇiyo imā muṇḍā bandhakiniyo.


pli: Kathañhi nāma amhākaṁ udositaṁ acchindāpessantī”ti.


pli: Thullanandā bhikkhunī mahāmattānaṁ etamatthaṁ ārocesi.


pli: Mahāmattā taṁ purisaṁ daṇḍāpesuṁ.


pli: Atha kho so puriso daṇḍito bhikkhunupassayassa avidūre ājīvakaseyyaṁ kārāpetvā ājīvake uyyojesi—


pli: “etā bhikkhuniyo accāvadathā”ti.


pli: Mahāmattā taṁ purisaṁ bandhāpesuṁ.


pli: Manussā ujjhāyanti khiyyanti vipācenti—


pli: “paṭhamaṁ bhikkhuniyo udositaṁ acchindāpesuṁ, dutiyaṁ daṇḍāpesuṁ, tatiyaṁ bandhāpesuṁ.


pli: Idāni ghātāpessantī”ti.


pli: Assosuṁ kho bhikkhuniyo tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā ussayavādikā viharissatī”ti.


pli: Atha kho tā bhikkhuniyo bhikkhūnaṁ etamatthaṁ ārocesuṁ …pe…


pli: “saccaṁ kira, bhikkhave, thullanandā bhikkhunī ussayavādikā viharatī”ti.


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, thullanandā bhikkhunī ussayavādikā viharissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī ussayavādikā vihareyya gahapatinā vā gahapatiputtena vā dāsena vā kammakārena vā antamaso samaṇaparibbājakenāpi, ayaṁ bhikkhunī paṭhamāpattikaṁ dhammaṁ āpannā nissāraṇīyaṁ saṅghādisesan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Ussayavādikā nāma


pli: aḍḍakārikā vuccati.


pli: Gahapati nāma


pli: yo koci agāraṁ ajjhāvasati.


pli: Gahapatiputto nāma


pli: ye keci puttabhātaro.


pli: Dāso nāma


pli: antojāto dhanakkīto karamarānīto.


pli: Kammakāro nāma


pli: bhaṭako āhatako.


pli: Samaṇaparibbājako nāma


pli: bhikkhuñca bhikkhuniñca sikkhamānañca sāmaṇerañca sāmaṇeriñca ṭhapetvā yo koci paribbājakasamāpanno.


pli: Aḍḍaṁ karissāmīti dutiyaṁ vā pariyesati gacchati vā, āpatti dukkaṭassa.


pli: Ekassa āroceti, āpatti dukkaṭassa.


pli: Dutiyassa āroceti, āpatti thullaccayassa.


pli: Aḍḍapariyosāne āpatti saṅghādisesassa.


pli: Paṭhamāpattikanti


pli: saha vatthujjhācārā āpajjati asamanubhāsanāya.


pli: Nissāraṇīyanti


pli: saṅghamhā nissārīyati.


pli: Saṅghādisesanti


pli: saṅghova tassā āpattiyā mānattaṁ deti mūlāya paṭikassati abbheti, na sambahulā na ekā bhikkhunī. Tena vuccati “saṅghādiseso”ti.


pli: Tasseva āpattinikāyassa nāmakammaṁ adhivacanaṁ. Tenapi vuccati “saṅghādiseso”ti.


pli: Anāpatti—


pli: manussehi ākaḍḍhīyamānā gacchati,


pli: ārakkhaṁ yācati,


pli: anodissa ācikkhati,


pli: ummattikāya …pe…


pli: ādikammikāyāti.


pli: Theravāda Vinaya


pli: Bhikkhunivibhaṅga


pli: Saṅghādisesakaṇḍa


pli: 10. Sikkhaṁpaccācikkhaṇasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena caṇḍakāḷī bhikkhunī bhikkhunīhi saddhiṁ bhaṇḍitvā kupitā anattamanā evaṁ vadeti—


pli: “buddhaṁ paccācikkhāmi, dhammaṁ paccācikkhāmi, saṅghaṁ paccācikkhāmi, sikkhaṁ paccācikkhāmi.


pli: Kinnumāva samaṇiyo yā samaṇiyo sakyadhītaro, santaññāpi samaṇiyo lajjiniyo kukkuccikā sikkhākāmā tāsāhaṁ santike brahmacariyaṁ carissāmī”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā caṇḍakāḷī kupitā anattamanā evaṁ vakkhati—


pli: ‘buddhaṁ paccācikkhāmi …pe… sikkhaṁ paccācikkhāmi.


pli: Kinnumāva samaṇiyo yā samaṇiyo sakyadhītaro, santaññāpi samaṇiyo lajjiniyo kukkuccikā sikkhākāmā tāsāhaṁ santike brahmacariyaṁ carissāmī’”ti …pe…


pli: “saccaṁ kira, bhikkhave, caṇḍakāḷī bhikkhunī kupitā anattamanā evaṁ vadeti—


pli: Kinnumāva samaṇiyo yā samaṇiyo sakyadhītaro, santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, caṇḍakāḷī bhikkhunī kupitā anattamanā evaṁ vakkhati—


pli: Kinnumāva samaṇiyo yā samaṇiyo sakyadhītaro, santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī’ti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī kupitā anattamanā evaṁ vadeyya—


pli: ‘buddhaṁ paccācikkhāmi, dhammaṁ paccācikkhāmi, saṅghaṁ paccācikkhāmi, sikkhaṁ paccācikkhāmi. Kinnumāva samaṇiyo yā samaṇiyo sakyadhītaro. Santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī’ti,


pli: sā bhikkhunī bhikkhunīhi evamassa vacanīyā—


pli: ‘māyye, kupitā anattamanā evaṁ avaca— buddhaṁ paccācikkhāmi, dhammaṁ paccācikkhāmi, saṅghaṁ paccācikkhāmi, sikkhaṁ paccācikkhāmi. Kinnumāva samaṇiyo yā samaṇiyo sakyadhītaro. Santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmīti, abhiramāyye, svākkhāto dhammo; cara brahmacariyaṁ sammā dukkhassa antakiriyāyā’ti.


pli: Evañca sā bhikkhunī bhikkhunīhi vuccamānā tatheva paggaṇheyya, sā bhikkhunī bhikkhunīhi yāvatatiyaṁ samanubhāsitabbā tassa paṭinissaggāya.


pli: Yāvatatiyañce samanubhāsīyamānā taṁ paṭinissajjeyya iccetaṁ kusalaṁ;


pli: no ce paṭinissajjeyya, ayampi bhikkhunī yāvatatiyakaṁ dhammaṁ āpannā nissāraṇīyaṁ saṅghādisesan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Kupitā anattamanāti


pli: anabhiraddhā āhatacittā khilajātā.


pli: Evaṁ vadeyyāti—


pli: “buddhaṁ paccācikkhāmi …pe… sikkhaṁ paccācikkhāmi. Kinnumāva samaṇiyo yā samaṇiyo sakyadhītaro. Santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī”ti.


pli: Sā bhikkhunīti


pli: yā sā evaṁvādinī bhikkhunī.


pli: Bhikkhunīhīti


pli: aññāhi bhikkhunīhi. Yā passanti yā suṇanti tāhi vattabbā—


pli: “māyye, kupitā anattamanā evaṁ avaca—


pli: ‘buddhaṁ paccācikkhāmi …pe… sikkhaṁ paccācikkhāmi.


pli: Kinnumāva samaṇiyo yā samaṇiyo sakyadhītaro.


pli: Santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī’ti.


pli: Abhiramāyye, svākkhāto dhammo;


pli: cara brahmacariyaṁ sammā dukkhassa antakiriyāyā”ti.


pli: Dutiyampi vattabbā.


pli: Tatiyampi vattabbā.


pli: Sace paṭinissajjati iccetaṁ kusalaṁ,


pli: no ce paṭinissajjati āpatti dukkaṭassa.


pli: Sutvā na vadanti, āpatti dukkaṭassa.


pli: Sā bhikkhunī saṅghamajjhampi ākaḍḍhitvā vattabbā—


pli: Sā bhikkhunī samanubhāsitabbā.


pli: Evañca pana, bhikkhave, samanubhāsitabbā.


pli: Byattāya bhikkhuniyā paṭibalāya saṅgho ñāpetabbo—


pli: “Suṇātu me, ayye, saṅgho.


pli: Ayaṁ itthannāmā bhikkhunī kupitā anattamanā evaṁ vadeti—


pli: ‘buddhaṁ paccācikkhāmi, dhammaṁ paccācikkhāmi, saṅghaṁ paccācikkhāmi, sikkhaṁ paccācikkhāmi.


pli: Santaññāpi samaṇiyo lajjiniyo kukkuccikā sikkhākāmā tāsāhaṁ santike brahmacariyaṁ carissāmī’ti.


pli: Sā taṁ vatthuṁ na paṭinissajjati.


pli: Yadi saṅghassa pattakallaṁ, saṅgho itthannāmaṁ bhikkhuniṁ samanubhāseyya tassa vatthussa paṭinissaggāya.


pli: Esā ñatti.


pli: Suṇātu me, ayye, saṅgho.


pli: ‘buddhaṁ paccācikkhāmi …pe… sikkhaṁ paccācikkhāmi.


pli: Kinnumāva samaṇiyo yā samaṇiyo sakyadhītaro.


pli: Santaññāpi samaṇiyo lajjiniyo kukkuccikā sikkhākāmā, tāsāhaṁ santike brahmacariyaṁ carissāmī’ti.


pli: Saṅgho itthannāmaṁ bhikkhuniṁ samanubhāsati tassa vatthussa paṭinissaggāya.


pli: Yassā ayyāya khamati itthannāmāya bhikkhuniyā samanubhāsanā tassa vatthussa paṭinissaggāya, sā tuṇhassa;


pli: yassā nakkhamati sā, bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Samanubhaṭṭhā saṅghena itthannāmā bhikkhunī tassa vatthussa paṭinissaggāya.


pli: Khamati saṅghassa, tasmā tuṇhī, evametaṁ dhārayāmī”ti.


pli: Ñattiyā dukkaṭaṁ.


pli: Dvīhi kammavācāhi thullaccayā.


pli: Saṅghādisesaṁ ajjhāpajjantiyā ñattiyā dukkaṭaṁ, dvīhi kammavācāhi thullaccayā paṭippassambhanti.


pli: Ayampīti


pli: purimāyo upādāya vuccati.


pli: Yāvatatiyakanti


pli: yāvatatiyaṁ samanubhāsanāya āpajjati, na saha vatthujjhācārā.


pli: Nissāraṇīyanti


pli: saṅghamhā nissārīyati.


pli: Saṅghādisesoti


pli: …pe… tenapi vuccati saṅghādisesoti.


pli: Dhammakamme dhammakammasaññā na paṭinissajjati, āpatti saṅghādisesassa.


pli: Dhammakamme vematikā na paṭinissajjati, āpatti saṅghādisesassa.


pli: Dhammakamme adhammakammasaññā na paṭinissajjati, āpatti saṅghādisesassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: asamanubhāsantiyā,


pli: paṭinissajjantiyā,


pli: ummattikāya,


pli: ādikammikāyāti.


pli: Theravāda Vinaya


pli: Bhikkhunivibhaṅga


pli: Saṅghādisesakaṇḍa


pli: 11. Adhikaraṇakupitasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena caṇḍakāḷī bhikkhunī kismiñcideva adhikaraṇe paccākatā kupitā anattamanā evaṁ vadeti—


pli: “chandagāminiyo ca bhikkhuniyo, dosagāminiyo ca bhikkhuniyo, mohagāminiyo ca bhikkhuniyo, bhayagāminiyo ca bhikkhuniyo”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā caṇḍakāḷī kismiñcideva adhikaraṇe paccākatā kupitā anattamanā evaṁ vakkhati—


pli: ‘chandagāminiyo ca bhikkhuniyo …pe… bhayagāminiyo ca bhikkhuniyo’”ti …pe…


pli: “saccaṁ kira, bhikkhave, caṇḍakāḷī bhikkhunī kismiñcideva adhikaraṇe paccākatā kupitā anattamanā evaṁ vadeti—


pli: ‘chandagāminiyo ca bhikkhuniyo …pe… bhayagāminiyo ca bhikkhuniyo’”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, caṇḍakāḷī bhikkhunī kismiñcideva adhikaraṇe paccākatā kupitā anattamanā evaṁ vakkhati—


pli: ‘chandagāminiyo ca bhikkhuniyo …pe… bhayagāminiyo ca bhikkhuniyo’ti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Yā pana bhikkhunī kismiñcideva adhikaraṇe paccākatā kupitā anattamanā evaṁ vadeyya—


pli: ‘chandagāminiyo ca bhikkhuniyo, dosagāminiyo ca bhikkhuniyo, mohagāminiyo ca bhikkhuniyo, bhayagāminiyo ca bhikkhuniyo’ti,


pli: sā bhikkhunī bhikkhunīhi evamassa vacanīyā—


pli: ‘māyye, kismiñcideva adhikaraṇe paccākatā kupitā anattamanā evaṁ avaca—


pli: chandagāminiyo ca bhikkhuniyo dosagāminiyo ca bhikkhuniyo mohagāminiyo ca bhikkhuniyo bhayagāminiyo ca bhikkhuniyoti.


pli: Ayyā kho chandāpi gaccheyya, dosāpi gaccheyya, mohāpi gaccheyya, bhayāpi gaccheyyā’ti.


pli: Evañca sā bhikkhunī bhikkhunīhi vuccamānā tatheva paggaṇheyya, sā bhikkhunī bhikkhunīhi yāvatatiyaṁ samanubhāsitabbā tassa paṭinissaggāya.


pli: Yāvatatiyañce samanubhāsīyamānā taṁ paṭinissajjeyya, iccetaṁ kusalaṁ;


pli: no ce paṭinissajjeyya, ayampi bhikkhunī yāvatatiyakaṁ dhammaṁ āpannā nissāraṇīyaṁ saṅghādisesan”ti.


pli: Yā panāti


pli: yā yādisā …pe…


pli: bhikkhunīti


pli: …pe… ayaṁ imasmiṁ atthe adhippetā bhikkhunīti.


pli: Kismiñcideva adhikaraṇeti


pli: adhikaraṇaṁ nāma cattāri adhikaraṇāni— vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ.


pli: Paccākatā nāma


pli: parājitā vuccati.


pli: Kupitā anattamanāti


pli: anabhiraddhā āhatacittā khilajātā.


pli: Evaṁ vadeyyāti—


pli: “chandagāminiyo ca bhikkhuniyo …pe… bhayagāminiyo ca bhikkhuniyo”ti.


pli: Sā bhikkhunīti


pli: yā sā evaṁvādinī bhikkhunī.


pli: Bhikkhunīhīti


pli: aññāhi bhikkhunīhi. Yā passanti yā suṇanti tāhi vattabbā—


pli: “māyye, kismiñcideva adhikaraṇe paccākatā kupitā anattamanā evaṁ avaca—


pli: ‘chandagāminiyo ca bhikkhuniyo …pe… bhayagāminiyo ca bhikkhuniyo’ti.


pli: Ayyā kho chandāpi gaccheyya …pe… bhayāpi gaccheyyā”ti.


pli: Dutiyampi vattabbā.


pli: Tatiyampi vattabbā.


pli: Sace paṭinissajjati, iccetaṁ kusalaṁ;


pli: no ce paṭinissajjati, āpatti dukkaṭassa.


pli: Sutvā na vadanti, āpatti dukkaṭassa.


pli: Sā bhikkhunī saṅghamajjhampi ākaḍḍhitvā vattabbā—


pli: Sā bhikkhunī samanubhāsitabbā.


pli: “Evañca pana, bhikkhave, samanubhāsitabbā.


pli: Byattāya bhikkhuniyā paṭibalāya saṅgho ñāpetabbo—


pli: ‘Suṇātu me, ayye, saṅgho. Ayaṁ itthannāmā bhikkhunī kismiñcideva adhikaraṇe paccākatā kupitā anattamanā evaṁ vadeti—


pli: “chandagāminiyo ca bhikkhuniyo… pe… bhayagāminiyo ca bhikkhuniyo”ti.


pli: Sā taṁ vatthuṁ na paṭinissajjati.


pli: Yadi saṅghassa pattakallaṁ, saṅgho itthannāmaṁ bhikkhuniṁ samanubhāseyya tassa vatthussa paṭinissaggāya.


pli: Esā ñatti.


pli: Suṇātu me, ayye, saṅgho.


pli: Ayaṁ itthannāmā bhikkhunī kismiñcideva adhikaraṇe paccākatā kupitā anattamanā evaṁ vadeti—


pli: “chandagāminiyo ca bhikkhuniyo …pe… bhayagāminiyo ca bhikkhuniyo”ti.


pli: Saṅgho itthannāmaṁ bhikkhuniṁ samanubhāsati tassa vatthussa paṭinissaggāya.


pli: Yassā ayyāya khamati itthannāmāya bhikkhuniyā samanubhāsanā tassa vatthussa paṭinissaggāya, sā tuṇhassa;


pli: yassā nakkhamati, sā bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Samanubhaṭṭhā saṅghena itthannāmā bhikkhunī tassa vatthussa paṭinissaggāya.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Ñattiyā dukkaṭaṁ.


pli: Dvīhi kammavācāhi thullaccayā.


pli: Saṅghādisesaṁ ajjhāpajjantiyā ñattiyā dukkaṭaṁ.


pli: Dvīhi kammavācāhi thullaccayā paṭippassambhanti.


pli: Ayampīti


pli: purimāyo upādāya vuccati.


pli: Yāvatatiyakanti


pli: yāvatatiyaṁ samanubhāsanāya āpajjati, na saha vatthujjhācārā.


pli: Nissāraṇīyanti


pli: saṅghamhā nissārīyati.


pli: Saṅghādisesoti


pli: …pe… tenapi vuccati saṅghādisesoti.


pli: Dhammakamme dhammakammasaññā na paṭinissajjati, āpatti saṅghādisesassa.


pli: Dhammakamme vematikā na paṭinissajjati, āpatti saṅghādisesassa.


pli: Dhammakamme adhammakammasaññā na paṭinissajjati, āpatti saṅghādisesassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā āpatti dukkaṭassa.


pli: Anāpatti—


pli: asamanubhāsantiyā,


pli: paṭinissajjantiyā,


pli: ummattikāya,


pli: ādikammikāyāti.


pli: Theravāda Vinaya


pli: Bhikkhunivibhaṅga


pli: Saṅghādisesakaṇḍa


pli: 12. Pāpasamācārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandāya bhikkhuniyā antevāsikā bhikkhuniyo saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma bhikkhuniyo saṁsaṭṭhā viharissanti pāpācārā pāpasaddā pāpasilokā bhikkhunisaṅghassa vihesikā aññamaññissā vajjappaṭicchādikā”ti …pe…


pli: “saccaṁ kira, bhikkhave, bhikkhuniyo saṁsaṭṭhā viharanti pāpācārā pāpasaddā pāpasilokā bhikkhunisaṅghassa vihesikā aññamaññissā vajjappaṭicchādikā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, bhikkhuniyo saṁsaṭṭhā viharissanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, bhikkhuniyo imaṁ sikkhāpadaṁ uddisantu—


pli: “Bhikkhuniyo paneva saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā.


pli: Tā bhikkhuniyo bhikkhunīhi evamassu vacanīyā—


pli: ‘bhaginiyo kho saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā aññamaññissā vajjappaṭicchādikā.


pli: Viviccathāyye. Vivekaññeva bhaginīnaṁ saṅgho vaṇṇetī’ti.


pli: Evañca tā bhikkhuniyo bhikkhunīhi vuccamānā tatheva paggaṇheyyuṁ, tā bhikkhuniyo bhikkhunīhi yāvatatiyaṁ samanubhāsitabbā tassa paṭinissaggāya.


pli: Yāvatatiyañce samanubhāsīyamānā taṁ paṭinissajjeyyuṁ, iccetaṁ kusalaṁ;


pli: no ce paṭinissajjeyyuṁ, imāpi bhikkhuniyo yāvatatiyakaṁ dhammaṁ āpannā nissāraṇīyaṁ saṅghādisesan”ti.


pli: Bhikkhuniyo panevāti


pli: upasampannāyo vuccanti.


pli: Saṁsaṭṭhā viharantīti


pli: saṁsaṭṭhā nāma ananulomikena kāyikavācasikena saṁsaṭṭhā viharanti.


pli: Pāpācārāti


pli: pāpakena ācārena samannāgatā.


pli: Pāpasaddāti


pli: pāpakena kittisaddena abbhuggatā.


pli: Pāpasilokāti


pli: pāpakena micchājīvena jīvitaṁ kappenti.


pli: Bhikkhunisaṅghassa vihesikāti


pli: aññamaññissā kamme karīyamāne paṭikkosanti.


pli: Aññamaññissā vajjappaṭicchādikāti


pli: aññamaññaṁ vajjaṁ paṭicchādenti.


pli: Tā bhikkhuniyoti


pli: yā tā saṁsaṭṭhā bhikkhuniyo.


pli: Bhikkhunīhīti


pli: aññāhi bhikkhunīhi. Yā passanti yā suṇanti tāhi vattabbā—


pli: “bhaginiyo kho saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā.


pli: Viviccathāyye. Vivekaññeva bhaginīnaṁ saṅgho vaṇṇetī”ti.


pli: Dutiyampi vattabbā.


pli: Tatiyampi vattabbā.


pli: Sace paṭinissajjanti, iccetaṁ kusalaṁ;


pli: no ce paṭinissajjanti, āpatti dukkaṭassa.


pli: Sutvā na vadanti, āpatti dukkaṭassa.


pli: Tā bhikkhuniyo saṅghamajjhampi ākaḍḍhitvā vattabbā—


pli: Tā bhikkhuniyo samanubhāsitabbā.


pli: Evañca pana, bhikkhave, samanubhāsitabbā.


pli: Byattāya bhikkhuniyā paṭibalāya saṅgho ñāpetabbo—


pli: “Suṇātu me, ayye, saṅgho.


pli: Itthannāmā ca itthannāmā ca bhikkhuniyo saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā.


pli: Tā taṁ vatthuṁ na paṭinissajjanti.


pli: Yadi saṅghassa pattakallaṁ, saṅgho itthannāmañca itthannāmañca bhikkhuniyo samanubhāseyya tassa vatthussa paṭinissaggāya.


pli: Esā ñatti.


pli: Suṇātu me, ayye, saṅgho.


pli: Saṅgho itthannāmañca itthannāmañca bhikkhuniyo samanubhāsati tassa vatthussa paṭinissaggāya.


pli: Yassā ayyāya khamati itthannāmāya ca itthannāmāya ca bhikkhunīnaṁ samanubhāsanā tassa vatthussa paṭinissaggāya, sā tuṇhassa;


pli: yassā nakkhamati, sā bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Samanubhaṭṭhā saṅghena, itthannāmā ca itthannāmā ca bhikkhuniyo tassa vatthussa paṭinissaggāya.


pli: Khamati saṅghassa, tasmā tuṇhī, evametaṁ dhārayāmī”ti.


pli: Ñattiyā dukkaṭaṁ,


pli: dvīhi kammavācāhi thullaccayā,


pli: Saṅghādisesaṁ ajjhāpajjantīnaṁ ñattiyā dukkaṭaṁ dvīhi kammavācāhi thullaccayā paṭippassambhanti.


pli: Dve tisso ekato samanubhāsitabbā. Tatuttari na samanubhāsitabbā.


pli: Imāpi bhikkhuniyoti


pli: purimāyo upādāya vuccanti.


pli: Yāvatatiyakanti


pli: yāvatatiyaṁ samanubhāsanāya āpajjanti, na saha vatthujjhācārā.


pli: Nissāraṇīyanti


pli: saṅghamhā nissārīyati.


pli: Saṅghādisesoti


pli: …pe… tenapi vuccati saṅghādisesoti.


pli: Dhammakamme dhammakammasaññā na paṭinissajjanti, āpatti saṅghādisesassa.


pli: Dhammakamme vematikā na paṭinissajjanti, āpatti saṅghādisesassa.


pli: Dhammakamme adhammakammasaññā na paṭinissajjanti, āpatti saṅghādisesassa.


pli: Adhammakamme dhammakammasaññā, āpatti dukkaṭassa.


pli: Adhammakamme vematikā, āpatti dukkaṭassa.


pli: Adhammakamme adhammakammasaññā, āpatti dukkaṭassa.


pli: Anāpatti—


pli: asamanubhāsantīnaṁ,


pli: paṭinissajjantīnaṁ,


pli: ummattikānaṁ,


pli: ādikammikānanti.


pli: Theravāda Vinaya


pli: Bhikkhunivibhaṅga


pli: Saṅghādisesakaṇḍa


pli: 13. Dutiyapāpasamācārasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena thullanandā bhikkhunī saṅghena samanubhaṭṭhā bhikkhuniyo evaṁ vadeti—


pli: “saṁsaṭṭhāva, ayye, tumhe viharatha. Mā tumhe nānā viharittha.


pli: Santi saṅghe aññāpi bhikkhuniyo evācārā evaṁsaddā evaṁsilokā, bhikkhunisaṅghassa vihesikā, aññamaññissā vajjappaṭicchādikā. Tā saṅgho na kiñci āha.


pli: Tumhaññeva saṅgho uññāya paribhavena akkhantiyā vebhassiyā dubbalyā evamāha— ‘bhaginiyo kho saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā. Viviccathāyye. Vivekaññeva bhaginīnaṁ saṅgho vaṇṇetī’”ti.


pli: Yā tā bhikkhuniyo appicchā …pe… tā ujjhāyanti khiyyanti vipācenti—


pli: “kathañhi nāma ayyā thullanandā saṅghena samanubhaṭṭhā bhikkhuniyo evaṁ vakkhati—


pli: saṁsaṭṭhāva, ayye, tumhe viharatha. Mā tumhe nānā viharittha.


pli: Santi saṅghe aññāpi bhikkhuniyo …pe…


pli: viviccathāyye. Vivekaññeva bhaginīnaṁ saṅgho vaṇṇetīti” …pe…


pli: “saccaṁ kira, bhikkhave, thullanandā bhikkhunī saṅghena samanubhaṭṭhā bhikkhuniyo evaṁ vadeti—


pli: Tumhaññeva saṅgho uññāya paribhavena akkhantiyā vebhassiyā dubbalyā evamāha— bhaginiyo kho saṁsaṭṭhā viharanti pāpācārā pāpasaddā pāpasilokā, bhikkhunisaṅghassa vihesikā, aññamaññissā vajjappaṭicchādikā. Viviccathāyye. Vivekaññeva bhaginīnaṁ saṅgho vaṇṇetī”ti?


pli: “Saccaṁ, bhagavā”ti.


pli: Vigarahi buddho bhagavā …pe…